text:
Buri gihugu kigira umuco utandukanye n’uw’ibindi, hakaba n’ubwo usanga igihugu runaka cyarimitse amahame runaka yabaye nk’asanzwe nyamara ku banyamahanga bikagaragara nk’ibitangaje cyane. Uburyo abana bafata amazina muri Iceland, nta munyamahanga bitatangaza.
Iceland cyangwa se Repubulika ya Islande, ni ikirwa kiri hagati y’inyanja ya Atlantic y’Amajyaruguru na Arctic. Ni ikirwa gifite kilometero kare (km2) 103.000, kikaba gituwe n’abaturage 332.529, bigatuma ari nacyo gihugu cyo ku mugabane w’u Burayi gifite ubucucike bw’abaturage buri hasi kurusha ibindi, kuko usanga kilometero yose ituwe n’abaturage batagera kuri 4.
Aba baturage ba Iceland ariko, baba abakobwa n’abahungu, abasaza n’abakecuru, abagabo n’abagore, bahabwa amazina mu buryo bwihariye kandi bushobora gutangaza abanyamahanga. Ni umuco kandi bikaba ihame bimitse bagenderaho, kugirango umubyeyi n’umwana bagire amazina afitanye isano uko byagenda kose.
Urugero rufatika, wakwibaza ku bakinnyi b’ikipe y’umupira w’amaguru ya Iceland yatsinze u Bwongereza kuri uyu wa Mbere, ikayisezerera mu mikino ya Euro 2016. Aba bakinnyi bose, amazina yabo aherwa na "Son" kandi si aba gusa, n’abandi b’iwabo bubahiriza ihame mu kwita amazina.
Aba bakinnyi b’umupira w’amaguru bitabajwe mu mukino batsinzemo u Bwongereza, ni Halldorsson, Saevarsson, Arnason, Sigurdsson, Skulason, Gudmundsson, Sigurdsson, Gunnarsson, Bjarnason, Sigthorsson, Bjarnason, Bodvarsson na Traustason
Ihame n’umuco wo muri Iceland mu kwita abana amazina, ni uko umwana w’umuhungu agomba gufata izina rya se akongeraho "Son", hanyuma umwana w’umukobwa we agafata izina rya se akongeraho "dóttir". Aha wakwibaza uko uzavuka kuri uwo mwana we bazamwita, ariko bo uko babigenza, buri wese aba afite amazina abiri (nom & prenom) hanyuma iridaherwa na "Son" niryo umwana azafata hiyongereho ako kajambo. Mbese muri macye, bakoresha irindi zina ritakoreshejwe.
Urugero, niba umugabo yitwa Halldorsson Steven, umwana azabyara azamwita Stevenson hanyuma yongereho irindi, wenda dufate John Stevenson. Uyu nawe naramuka abyaye umuhungu, azamwita Johnson yongereho izindi zina rindi. Aha ariko iyo umwana avutse ari umukobwa hongerwaho "dóttir", bivuga ko byanze bikunze uba uzi ko umwana wa John Stevenson azitwa Johndóttir bakongeraho irindi rimwe.


c: text/html

text:
.
From: Jimmy Umugwaneza
Reposted by Dr. P. Mupenzi Mwiza
Ibyiza byo kunywa amazi arimo indimu buri Gitondo.
hari byinshi wavuga ku mazi y’indimu by’ingirakamaro ni icyo byagira icyo bimarira umubiri wawe muri system yawo buri ukwo unyweye amazi arimo indimu buri gitondo.
uramutse buri gitondo unyweye amazi ashyushye arimo indimu system yi igifu cyawe n’andi ma organs y’imbere mu mubiri byikora neza byo ubwabyo.
1. Kugabanuka kw’ibiro
muri bimwe byiza indimu imarira umubiri wawe, yaba yabasha kugufasha kugabanya ibiro byawe, hari factors nyinshi byakwomgerera kuri ibi, buri uko utangiye umunsi wawe umywa amazi arimo indimu. gusa amazi yonyine yabasha kukwongerera andi mazi mu mubiri binagufitiye inyungu cyane arko ntacyo yabasha kugufashaho ngo ube wagabanya ibiro byawe uramutse ubyifuza.
iriya jus y’indimu uba wongeyemo inagufasha kwirirwa nta nzara wumva, binagufasha kutarya ibya mugitondo byinshi ukirirwa wumva nta kibazo namba ufite.
2. Bifasha immune system yawe
iriya jus y’indimu igizwe nicyo twakwita vitamine C. Ni byiza rero kumenya neza ko utangiranye umunsi wawe umaze kwiyongerera mu mubiri vitamine C.
nko kubakozi bakora mu biro, immune system y’umubiri wawe igufasha mu kukurinda bwa bukonje winjira usanga muri za office. iyo birambye binagufasha kukurinda za ndwara zibyuririzi nka za cancer. niyo mpamvu warukwiye kuba wabigira nk’umwitozo wa buri munsi ufata amazi arimo indimo nkuko umenyera kurya ifunguro rya buri munsi.
3. byongera amazi mu mubiri
iyo ufashe akarahuri ka amazi wumva ukuntu mu mubiri wawe uhise wiyongeramo ku mazi. ukongera ukiyumvamo uburyo umubiri wawe uhise umera neza kuko uwongereye amazi. ku buryo utongera kumva hari ayagabanutse mo.
mu gitondo nicyo gihe cyiza cyo gutangirana no kwiyongeramo amazi mu mubiri. nkuko uba waraye ijoro usinziriye nta amazi wigeze unywa. bamwe bo bahitamo kubyuka banywa ikirahuri cya jus cyangwa se abandi bakwinywera itasi y’ikawa
4. Bifasha digestion yawe.
amazi y’indimu ikintu cya mbere azagufasha, azohereza ibyo ufata mu gitondo kuba byagera mu gifu neza, bivuze ko umubiri wawe uzagufasha kwakira ibyabasha kuwutunga biturutse muri iryo funguro wafashe mu gitondo ubifashijwemo na y’amazi y’indimu wabanje kunywa.
bizafasha na none digestive yawe kuba yasohora ama toxin yari yirunze mo. ushimire jus y ;indimu. kuko amaza uzaba wavanzemo azagufasha kuba yahanagura yama toxin ari muri digestive abe yasohoka hanze.
5. Bifasha impyiko zawe
bifasha impyiko zawe cyane kuba zakora neza, kuko impyiko zacu niyo centrale yibikorwa byose biba bisigaye mumubiri. bigafasha izindi organs zisigaye mumurimo unoze.
6. Byongera gukora k’ubwonko
ntibyoroshye gukora connection y’indimo, amazi n’ubwonko, ariko hari ikintu kimwe. kunywa amazi arimo indimo hari inzira bigufashamo mu gukora neza rimwe na rimwe ku ubwonko.
potassium ziri mu ndimu, zifite ububasha bwo kongera imikorere y’ubwonko.
Reposted by Dr. P. Mupenzi Mwiza
Source: whatsapp group ( ubuzima-ubuvuzi-inama)
.

robotstxt: allowed

filter: keep


text:
Manzi Irénée Ruhogo ni umusore w’imyaka 23 y’amavuko, akaba yaratanze ubutumwa ahantu henshi hatandukanye abinyujije no kuri ibyishimo.com ngo bubashe kugera ku banyarwanda benshi . Mu buhamya bwe avuga ko yakundanye n’umukobwa ukorana n’amashitani agashaka kumugira igitambo kwa Satani.
Muri ubu buhamya bwe avuga uburyo umukobwa yagiye amukurikirana, uburyo yakoreshwaga n’imyuka idasanzwe ndetse n’ibindi bitandukanye. Isomere nawe ubwo buhamya :
Ndangiza umwaka wa gatandatu twagiye mu ngando ariko nari mfite ingeso y’ubuhehesi no gukunda abakobwa cyane. Hari mugenzi wanjye witwa Uwayezu Pascal twiganaga kandi duturanye hano i Kigali, uwo musore twari nk’abavandimwe noneho twaje guhura ambwira ukuntu yakijijwe, ariko namufataga nk’umwesikoro (escrot) wa mbere ubaho! Ni uko buracya mubyara wanjye aza kunsura tujyana muri SFB, icyo gihe nari mfite Laptop tujya gushaka Wireless muri SFB nyine, noneho mu gutaha duhura n’umukobwa mwiza bari baturanye i Nyagasambu. Icyo gihe mubyara wanjye yari arwaye, uwo mukobwa araza aradusuhuza maze ahita atahana mubyara wanjye ariko nkimubona n’ukuntu yasaga numvise mukunze cyane ariko bigeraho bimvamo.
Ngeze mu rugo nka sa tatu nimero irampamagara, nditaba maze umuntu arambwira ati: “Nitwa Lenivo Masengesho; umwe wajyanye na mubyara wawe, none wazanshakiye inzu yo gukodesha aho i Gikondo hafi y’ishuri!” Ni uko kuko uwo mukobwa yiga muri SFB, ndamubwira ngo ntaho nyizi hafi aho ariko nyibonye namubwira.
Naramubwiye ngo amazu nzi arahenze noneho arambwira ngo nkomeze mushakishirize, ndayishaka ndayibura noneho umunsi umwe ngeze mu rugo nsanga abapangayi babaga mu rugo bavuye mu nzu, ndamuhamagara ndabimubwira. Icyo gihe hari hashize icyumweru cyose twaratangiye gukundana naho undi mukobwa twari inshuti aho nigaga nari ndimo gushwana nawe. Narebaga uwo Lenivo Masengesho ukuntu afite imisatsi igera mu mugongo kandi ari mwiza, afite mu nda heza n’amabuno, nkumva umubiri wanjye nasheshe urumeza, nari ndi mu rukundo ariko ninsobanukirwe n’ibiri kumbaho.
Ubwo umukobwa yaje kureba inzu yo mu rugo arayishima maze nanjye ku mutima nti mbonye amahirwe nzajya ninyabya mu nzu ye turyamane ariko ndi gutekereza ukuntu nzajya ninjiramo marume atambonye. Inzu rero umukobwa yarashimye noneho aza mu rugo ari kuwa mbere, kuwa kabiri mpura na ya nshuti yanjye Pascal nababwiye wari warakijijwe, tuganira ku rukundo rw’ Imana, mubwira ko nifuza gukizwa nkareka abakobwa bose ngakunda uwo wenyine. Yanyemereye kumperekeza aho abantu bo mu rugo basengera (mu Isano i Gikondo kuri Sinai Church).
Ubwo wa mukobwa yaragarutse, aza mu rugo kwishyura inzu ahasanga Pascal n’abantu bose bo mu gipangu tugiye gusenga, icyo gihe hari kuwa gatatu. Ni uko marume abwira uwo mukobwa ati urishyura nibura amezi abiri, ariko yari yazanye ay’ukwezi kumwe. Ni uko turamubaza duti uraseng? Nawe ati yego, noneho ndamubwira nti niba koko usenga ngwino aho nanjye ngiye gusengera tujyane, arabyemera ariko njyewe bwari ubwa mbere kuva ntangiye amashuri yisumbuye nkanayarangiza nibwo nari ngiye gusenga mbishaka. Erega si kera, ni ejobundi mu kwezi kwa mbere k’uyu mwaka.
Ni uko turagenda ndetse umukobwa aratubwira ngo turarangizanya amateraniro, tugeze mu rusengero Pasiteri atera korasi wa mukobwa amufasha kuririmba, nanjye mu mutima nti naratomboye niboneye umukobwa uzi Imana. Ubwo ariko Pasiteri ahita avuga ngo aha mu rusengero harimo umuntu wazanye imyuka mibi, sinamenya ibyo aribyo. Akimara kubivuga umukobwa ahita acunga hasohotse abakobwa babiri, ahita asohoka nawe aragenda ntiyagaruka, pastier nabyo arabivuga ko uwo mukobwa wari uzanye imyuka mibi asohotse.
Ni uko pasiteri ati mu bakobwa basohotse hari umukobwa watumwe n’ikuzimu kujyana umuntu w’igitambo, njyewe numva ari abandi uwo sinanamukeka. Ubwo wa mukobwa ninjoro yaje mu rugo aratuganiriza, tujya n’aho yabaga mbere tuhasanga abandi bakobwa baratuganiriza ariko ntibatubwira uko bimeze, turamuherekeza ataha kwa mukuru we Kacyiru. Ku munsi ukurikiyeho yaje mu rugo yiyogoshesheje, ambwira ko avuye guca mu cyuma kandi ko bamubaze, maze ndamubaza nti uri kubasha kugenda n’amaguru bakubaze ? Nawe ati njyewe nta kibazo, ndamwihorera nkabakaba inda hose mbura aho babaze, ubwo yahise ataha nyuma y’iminota nk’icumi agarukana na bakuru be batatu, baza bavuga ngo uwo mukobwa yasaze.
Ubwo ariko mbere yajyaga ambwira ati Irenee nukenera amafaranga, imyenda yo kwambara n’ibindi ujye umbwira nzagufasha, kandi nawe uzareke agakobwa k’I Nyamirambo k’agaslamu mukundana, nkibaza ukuntu yamenye uwo mwana twakundanaga mbere, ndetse ambwira amabanga yihariye yanjye, akambwira ngo ahantu asengera barabimubwira iyo ansengeye.
Ubwo umukobwa bamugejeje mu rugo ba nyirasenge batangira kutubwira ukuntu yasaze, mu rugo bahamagara aba pasiteri ngo baze bamusengere, maze mu gihe tubategereje dayimoni ze zitangira kumukubita kuko ngo yaje mu rusengero agasengera abantu ngo abashyire mu nyuka y’ikuzimu bikamunanira, noneho ngo zari zaramutegetse kutarya ari ukunywa gusa. Ubwo yaje mu rugo ngo amaze iminsi atarya noneho ba nyirasenge baramubwira bati ntiwatubwiye ko Irenee umukunda cyane? Nawe ati nzanamujyana aho dusengera (arik ubwo twari dutegereje abakozi b’ Imana) ba nyirasenge bati reka akwakire aguhe ibyo kurya nka cheri wawe, umukobwa ahita ambwira ati “Irenee banza umpe chainette na gromete wambaye (yashakaga akantu ako ariko kose yankuraho) abandi barambwira bati Irenee uramenye ahubwo bikuremo ubibike. Ubwo umukobwa ahita avuga ngo ibyo nambaye biri kumurya mu maso maze mbikuramo, mpita njya kugura amata na keke, ubwo ariko nkibihageza isengesho yasenze twese twagize ubwoba.
Ubwo yahise afata amata ati: “Aya si amata ahubwo ni amaraso ari hejuru y’amaraso ya Yesu atunge umubiri n’ubugingo”, afata keke ati “Iyi si keke ahubwo ni umubiri uri hejuru y’uwa Yesu…” . Ubwo amaze gusengera ayo mafunguro ye, umukobwa yatangiye kujya abwira marume ngo wowe nagusengera Yesu ukurimo, dayimoni yanjye ikamugukuramo. Ubwo turatokesha, batangira gutera amakorasi noneho aravuga ngo aho imbaraga zacu zirangirira niho ize zitangirira. Ni uko ba bakozi b’Imana baba baraje dutangira gusenga, bamurambikaho ibiganza akavuza induru akarwana noneho aba abonye imbaraga, yakora ku muntu uwo akorazeho agahita aceceka, umukozi w’Imana wari uvuye i Kanombe aba arasenze cyane umukobwa atangira noneho kuvuga byanyabyo.
Ubwo ariko dusubiye haruguru gato, ya masengesho yavugaga asengera ibiryo twaratokeshaga maze yagarura ubwenge akatubwira ati: “Mumbwire nta kintu kibi mvuze?” Ubwo agasaba imbabazi. Ubwo rero batangiye kumusengera amaze gutuza nibwo yavuze umugambi we yari amfiteho njye n’undi mukobwa wo mu rugo.
Umugambi yari afite ngo ni uko yatumwe ku isi kuyobya abasore bakaba abasambanyi n’abasinzi, abakobwa akabaha imbaraga zo kwiyandarika kugirango abe umuntu ukomeye mu idini rye, ikindi kandi ngo yagombaga gutangaho umuntu igitambo kandi uwo atanzeho igitambo nawe akazakomera akayobya abandi n’ibindi byinshi yavugaga, ariko hashiraga umwana agasaba imbabazi akavuga ngo ntabwo azi ibintu n’ahantu ari ndetse n’ibyo arigukora.
Ubwo umukozi w’Imana aramubaza ati: “Izi mbaraga wazibonye ryari?” Bantu mukunda gusoma amabaruwa y’abandi mwumvireho, yaravuze ati: “Muri 2006 navuye ku ishuri ndwaye ngiye gusura tante i Nyagasambu mpura n’undi tante ampa urwandiko nzashyira mubyara wanjye twiganaga maze ndage ngeze mu nzira ngirango ni amafranga bamwoherereje, ndafungura ndareba mbona handitsemo, ngira amatsiko mpita ntangira gusoma. Nkimara gusoma ibyo natekereza byose byatangiye kuba kandi bikaba nk’uko mbyifuza”
Uwo tante we ngo umugabo we yarabuze, yavuze ko bajya bahurira aho basengera ariko ku isi ho ntabwo amubona kandi ngo ajya aboherereza amafaranga. Yakomeje avuga aho yakuye imbaraga z’ikuzimu n’ibindi byinshi cyane, anavuga ko hari gahunda yari afite cyane cyane ku rubyiruko maze ahita abwira wa mukozi w’Imana ngo erega nawe ndagushyira hasi.
Ubwo turatokesha mu izina rya Yesu maze ba tante be baravuga ngo ubu ni bwo agiye gukora. Yatangiriye kuri chorus twatangiye araziririmba maze akajya avuga ngo umuriro w’Imana ye wake utwike abantu bari aho babe imyuka mibi, ngo niwake utwike aho mu rugo, umu mama wo mu rugo aba abwiye ba tante ngo batahe ejo bazamuzane ku rusengero na pastor wacu ahari, ni uko baramujyana bageze SEGEM ku kibuga batega moto baragenda bajya Kimisagara, bageze Kimisagara baraduhamagara ngo wa mukobwa ntawagarutse mu rugo, turahakana babaza umumotari wari umutwaye aravuga ngo baje baganira kuri moto ahindukiye abura umuntu kandi atigeze ahagarara. Murabyumva ntabwo bigeze bamujyana ngo bamusengere, yasize abantu babaga mu gipangu atubitsemo ubwoba ariko hashize iminsi umu mama wo mu rugo yagiye gusenga hariya ku Irebero ku musozi bari bakihasengera, abakozi b’Imana baramubwira bati: “Mama Kenny, iwanyu Imana ibarinze umukobwa wihindura inzoka kandi uyu munsi waje gusenga yabateye ubwoba”. Mu kugaruka umukobwa yaraje marume aramwakira ariko yanga ko yinjira mu nzu ahagarara hanze (abazansura nzahabereka) njye bari barambujije kwitaba nimero iyo ariyo yose ngo atazanjyana kandi byongeye ndi umwana umwe, mama yabaga afite impungege murabyumva!
Mama Kenny nimugoroba yavuye gusenga aza yapinze ibyo bamubwiye, aravuga ngo bamahanuriye ko Lenivo Masengesho yazanye inzoka mu rugo ngo irye umuntu abe igitambo, arabitubwira maze hashize akanya turamubwira ngo reka dusenge, yibuka ko bamubwiye ngo nagera mu rugo afate amazi ayasengere narangiza ayanyanyagize mu rugo hose, yahise asenga arabikora hahantu wa mukobwa yari ahagaze kuri sima, ngiye kubona mbona inzoka nini kuri sima ifite ibara ry’umukara, bavuza induru maze nzana umuhini ngo nyice mbona inzoka ifite imbaraga yirukanka kuri sima! Wari wabona inzoka yiruka kuri sima? Nirukanse nayo nkayirukankana najya kurigeraho ikangarukana…
Ubwo inzoka twarwanye nayo aho kuri sima ndayica, gusa hashize iminsi twajya duhura na wa mukobwa nkumva umusatsi umvuyeho, nyuma sinongera kumubona. Amakuru mfite ni uko n’ubu ngo ajya ahantu bakamusengera agakira akaba umuntu muzima ariko yasubira mu muryango we bikongera bikamufata kuko no mu muryango we harimo abandi basengana, ubundi ngo basengera mu idini ry’abo bita “Abarangi”.
Gusa icyo nababwira mujye mwitonda mwa basore mwe n’abakobwa kandi musenge! Hari abari kwibaza ngo “Ese ibi byabayeho cyangwa ari kutubeshya?” Njyewe nsengera i Gikondo mu Isano muri Sinai church, uzabishaka azaze mu rugo babimwibwirire, gusa nari naratinye kubishyira ku karubanda ntarabatizwa, ubungubu nta bwoba mfite zo kubivuga kandi mfite n’ubundi buhamya bwinshi nzababwira Imana uko izagenda ibishaka, uwanshaka yampamagara kuri 0722223998 cyangwa 0783049049. Gusa dukwiriye gusengera hamwe tugasengera urubyiruko kuko nirwo cyane cyane satani ashaka gukoresha ngo azabone abayoboke bajyana mu muriro utazima. Kuva nakizwa hari byinshi byahindutse kand uko nitwaraga ntibyari byiza. Ijambo ry’ Imana riravuga ngo “mwirukane umubi nawe azabahunga”, mureke tujye twirukana Satani azaduhunga. Imana ibarinde.
Manzi Irénée Ruhogo yakundanye n’umukobwa ujya kwa Satani kandi ashaka kumugira igitambo
Manzi Irénée Ruhogo ni umusore w’imyaka 23 y’amavuko, akaba yaratanze ubutumwa ahantu henshi hatandukanye abinyujije no kuri ibyishimo.com ngo bubashe kugera ku banyarwanda benshi . Mu buhamya bwe avuga ko yakundanye n’umukobwa ukorana n’amashitani agashaka kumugira igitambo kwa Satani.


text:
Gororimbavu!!!Papa wa BAKAME yabajije umwana we ati “ko ukubagana cyane wumva uzaba iki?” BAKAME aramusubiza ati “njyewe numva nzaba IMBWA” nuko Papa we amubaza impamvu yumva azaba imbwa. BAKAME aramusubiza ati “impamvu ya mbere nuko Imana irebera imbwa idahumbya, iya, kabiri Ibyago bigwira abagabo IMBWA zigaramiye, iya Gatatu nuko Abagabo barya Imbwa zikishyura. urumva rero nzajya nkwishyurira Papa.
Pasteur yabwiye abachristu be ati; buri wese abwire uwo bicaranye ati; uri mwiza! ubwo joriji yari yicaranye n’umukobwa mubi arahindukira aramureba ahita asohoka, Pasteur aramubaza ati ko usohotse? Joriji nawe ati “nanze kubeshya ndi mu nzu y’Imana.”
Umugore yaguze sim card nshya kugira ngo akorere surprise umugabo asiga umugabo muri salon ajya mu gikooni. umugore ahamagara umugabo akoresheje ya number nshya ” hello darling” umugabo asubiza akebaguza avuga ijwi ryo hasi ati “kupa ndaguhamagara mu kanya, umushenzi ari mu gikoni atanyumva.
Umumotari yiriwe akora nuko ataha ananiwe ageze mu rugo anjya muri douche hashize umwanya asohokamo yiruka avuzinduru, abaturanyi barahurura batabaye nuko bara mubaza bâti bigenze bite ko wambaye ubusa? nuko arabasubiza ati:iriya douche irimo amagini, ndi kwitera amazi ntagere ku mutwe, barebye basaga yambayae casque n’akanoza suku.
Umunsi umwe famille yari imaze gufungura umugabo ashaka kujya mu bwiherero, ariko yari afite ikibazo cyo munda yakundaga gitinda mu bwiherero ni uko umugore amuha akaradio ngo atarambirwa ni uko avuye yo umugore aramubaza ati “ese byagenze neza?”umugabo ati “wahora niki, uzi ibyo baba shenzi bankoreye bashyizemo indirimbo y’igihugu ubu nitumye mpagaze.
Rukara yarasenze cyane n’umwete, noneho umunsi umwe Imana ihitamo kumuvugisha.
Imana: Mwana wanjye Nkumarire iki?
Rukara: Ndashaka akazi, Imodoka Nini, N’abakobwa benshi iruhande rwanjye. Imana: Utwo twonyine?
Rukara: Yego.
Imana: Isengesho ryawe ndarisubije.
Rukara: Urakoze cyane Mana.
UBU RUKARA ASIGAYE ARI UMUSHOFERI WA BUS KURI FAWE GIRLS’ SCHOOL.!


text:
Karongi: Abakozi ba DASSO barasabwa guca kure ibikorwa bishobora gutuma Abanyarwanda babatera icyizere
Kuri uyu wa 11 Nzeri 2014, mu Karere ka Karongi habaye umuhango wo kurahiza abakozi b’uwego rushya rw’umutekano mu Karere, DASSO, maze ubuyobozi bw’Akarere bubasaba gushyira imbere gukunda igihugu no gukunda abaturage mu byo bakora byose kugira ngo batazahita babatera icyizere.
Umuyobozi w’Akarere ka Karongi, Kayumba Bernard, ahanura DASSO mbere y’indahiro yagize ati “Mumenye ko mutari abacanshuro! Si ikiraka muriho muje gukorera Abanyarwanda.†ingero za tumwe mu turere aho aba DASSO batangiye kugaragara mu bikorwa bigayitse birimo ubutekamutwe n’ubujura, akaba yabwiye aba DASSO bazakorera mu Karere ka Karongi ko batifuza ko bazagaragara mu bikorwa nk’ibyo, ahubwo ko akarere gashaka ko barangwa n’ikinyabupfura n’isuku. Mayor Kayumba Bernard ati  “ Ntitwifuza kubabona mu bikorwa bibandagaza cyangwa ngo uwo mwambaro tuzabone wahindanye.â€
Kayumba akaba yababwiye ko akarere kadashaka kuzabumva na rimwe mu bikorwa bijujubya abaturage, mu biyobyabwenge, ubusinzi, gufata abana n’abagore ku ngufu n’izindi ngeso mbi zanduza isura y’akazi bakora. Yabasabye kandi kuba intangarugero ku baturage bahereye mu ngo zabo.
Ikindi ubuyobozi bw’Akarere ka Karongi yibukije aba bakozi b’urwego rushya rushinzwe umutekano mu turere ko baje kurinda ibyo igihugu cyagezeho bakaba bagomba kwirinda kujya mu bikorwa bigambanira igihugu. Mayor Kayumba Bernard akaba yagize ati “Umudaso ni umurinzi w’ibyo igihugu kimaze kugeraho akaba agomba no kukitangira bibaye ngombwa. Ntidushaka kuzabumva mugambanira igihugu cyangwa ngo mube ibikoresho by’abashaka kugihungabanyiriza umutekano.†Yakomeje agira ati “Izo ngeso mbi uzizanye iwacu ntiwarama.â€
Twagirimana Védaste, Umwe mu badasso bagiye gucunga umutekano mu Karere ka Karongi, avuga ko bazakora ibishoboka byose kugira ngo abaturage batazabitiranya na local defenses zahoze zicunga umutekano. Ibi akabivugira ko hari bamwe muri uwo mutwe bakoraga ibikorwa bitabubahisha bigatuma abaturage bagenda bawutera icyizere. Yagize ati “Nk’uko n’izina ritandukanye twe tuzakora ku buryo butandukanya n’abalokodefinsi. Tuzakora kuburyo twihesha agaciro kandi dukorera abaturage.â€
Aba bakozi ba DASSO bazakora akazi ko kurinda umutekano ni mirongo itandatu kongeraho umukozi w’Akarere ka Karongi wari usanzwe ashinzwe umutekano w’akarere (Security Officer) ari na we uzaba ayoboye uwo mutwe mu karere. Muri buri murenge bakaba boherejemo abadaso batatu ndetse bagira n’abandi bashing kurinda ibiro by’akarere n’ahandi hantu hari ububiko cyangwa ibindi bintu bifite inyungu rusange ku baturage b’Akarere ka Karongi kugira ngo hatazagira ababyiba cyangwa ngo babyangize.
Aba badaso batangiye akazi kabo ngo bakaba babaye bahaye igihe cy’amezi atatu cy’igerageza kugira ngo barebe ko bose bashoboye inshingano zabo neza. Iki gihe nikirangira ngo bakaba bazasinya kontaro z’imyaka itanu nk’uko amategeko abiteganya. N’ubwo kuri ubu babaye bashyizeho abakuriye abandi, muri icyo gihe ngo bazaba basa n’abangana noneho nyuma y’igihe cy’igerageza ngo akazaba ari na bwo bahabwa inshingano hakurikijwe raporo z’imikorere ya buri wese.
Ubuyobozi bw’inzego z’umutekano bwaba ubwa gipolisi n’ubwo ingabo z’igihugu bukaba bwabijeje kuzabafasha mu rwego rwo kubamenyereza inshingano z’umutekano kuko ngo bakiri bashya. Bwababwiye ko bazajya babwiyambaza igihe cyo hagize ikibagora mu nshingano zabo zo kurinda umutekano.


text:
Gatsibo urubyiruko rwitabiriye itorero rwize umuco, gukunda igihugu n’imyitwarire
Urubyiruko rurangije amashuri yisumbuye mu karere ka Gatsibo rwishimira kuba rwarateguriwe itorero kuko rwashoboye kwiga indangagaciro z’umunyarwanda kandi rukamenya icyo rusabwa nk’abanyagihugu.
Â
Nk’uko rwabitangarije Ruboneza Ambroise umuyobozi w’akarere ka gatsibo, ngo kuba urubyiruko rwateganyirijwe itorero ni kimwe mu bisubizo by’ibibazo igihugu gifite kuko urubyiruko rwitabiriye itorero rwashoboye gusobanukirwa n’umuco w’igihugu, gukunda igihugu n’imyitwarire y’umunyagihugu ku gihugu cye.
Abanyeshuri bitabiriye itorero mu karere ka Gatsibo bavuga ko uretse kwigishwa amasomo bateguriwe ngo hari ibindi bashoboye kugeraho kandi byabanyuze birimo kumenyana k’urubyiruko rurangije amashuri rwo mu karere, guhura no kuganira ku bibazo byugarije igihugu no ku iterambere ry’akarere bakagira n’imyanzuro bafata n’ubwo batayishyira mu bikorwa bagashobora kuyishyikiriza abayobozi babo.
Urubyiruko rwo mu karere ka Gatsibo rutangaza ko nyuma yo kurangiza itorero rufite umwenda w’ibyo rugomba gukorera igihugu cyabo ari wo wo kurwanya ingengabitekerezo ya jenoside, gushishikariza urubyiruko gukora, gukunda umurimo n’igihugu hamwe no kugira imyitwarire myiza birinda ibyorezo birimo Sida n’ibiyobyabwenge kuko basanze inshingano bafite batazigeraho badahanganye na Sida n’ibiyobyabwenge.
Guharanira iterambere n’ubuzima bufite intego bikaba kimwe mu bizabaranga. Urubyiruko rwari ruteganyijwe kwitabira itorero mu karere ka Gatsibo rwari 1109 ariko abashoboye kwitabira akaba ari 866 bari mu masite 2 iya Muhura na Kiziguro abatarashoboye kuza muri ayo masite umuyobozi w’akarere avuga ko bagiye muyandi matorero ya Kayonza na Kigali kuko ariho bafatira ibiruhuko.
Â


text:
Abaturage barasabwa gufatanya n’ubuyobozi mu kwikemurira ibibazo
Kuri uyu wa kane, umunyamabanga nshingwabikorwa w’intara y’Uburengerazuiba Jabo Paul yasabye abaturage gufatanya n’ubuyobozi kwikemurira ibibazo mbere y’uko bigera mu rwego rwo hejuru.
Ibi Jabo yabivuze ubwo kuri uwo munsi yari yahuye n’abaturage basaga 1000 baturuka mu Mirenge ya Nyakiriba, Kanama, na kuri site ya Kanyefurwe  iherereye mu Murenge wa Nyakiriba.
Iyi gahunda ikaba igamije kuganira n’abaturage bakungurana ibitekerezo n’abayobozi babo mu kwezi k’imiyoborere myiza, ndetse ahagaragara ibibazo biba bitarakemukiye mu nteko z’ abaturage kuva ku rwego rw’ umudugudu kugera mu mirenge bigakemuka.
Jabo akaba yarabibukije ko iyi gahunda y’ imiyoborere yashyizwe muri gahunda za Leta hagamijwe ko buri wese yagira  uruhare mu kubaka igihugu cye yaba abayobozi n’ abaturage.
Jabo Paul akaba yasabye abayobozi n’abaturage bose kugira umuco wo kujya bakemurira ibibazo mu nteko z’ abaturage bahereya ku rwego rw’ umudugudu  aho kugirango bahore mu nkiko ibibazo bakabyikemuriye kuko  ibi bidindiza iterambere ry’ abaturage.
Ibibazo abaturage benshi byari bishamikiye ku masambu yabo aherereye ku mbibi za Gishwati kandi ari ku misozi ihanamye cyane ndetse n’abari baturiye umugezi wa Sebeya bagaragazaga ko bakuwe ku rutonde rw’abagomba kubona ibikoresho byo kubafasha gutura ahandi nyuma yo kwimurwa ku nkengero za Sebeya.
Umunyamabanga nshingwa bikorwa w’ intara y’ uburengerazuba akaba yahumurije abari batuye ku mbibi za Gishwati naho abari baturiye Sebeya agira icyo abasaba.
Ukwezi kwahariwe imiyoborere myiza kukaba kugamije ko nyuma y’uyu mwaka ubu mu kwezi kwa Mutarama abaturage n’abayobozi babo basubiza amaso inyuma bakareba ibitaragezweho, impamvu yabiteye, imbogamizi bahuye nazo, ibibazo ndetse n’ ingamba bafata kugirango barusheho guharanira guteza imbere igihugu.
Gahunda y’Ukwezi kwahariwe imiyoborere myiza yatangijwe muri uku kwezi kwa Mutarama mu gihugu hose.


text:
Padiri Karumugabo Marc wakomokaga muri Paruwasi ya Nyamiyaga akorera ubutumwa bwe muri Paruwasi ya Byiza, iherereye i Gikonko mu karere ka Gisagara muri Diyoseze ya Butare yitabye Imana nyuma y’igihe gito ahawe isakaramentu ry’ubusaseredoti.
Padiri Karumugabo yajyaga yihangana agahaguruka nubwo imbaraga zabaga ari nke
Yitabye Imana mu rukerera rwo ku wa Kabiri tariki ya 19 Nzeri 2017 azize uburwayi yari amaranye igihe bw’impyiko.
Karumugabo yahawe ubudiyakoni kuwa tariki ya 16 Nyakanga 2016 kuri Cathédrale ya Butare. Nyuma yaje guhabwa ubupadiri kuwa Gatandatu tariki ya 22 Nyakanga 2017 i Kabgayi ubwo hizihizwaga imyaka 100 y’ubusaseridoti mu Rwanda. Yari mu kigero cy’imyaka 30.
Uyu mupadiri yize mu iseminari zitandukanye mu Rwanda, iya Rutongo, Kabgayi na Nyakibanda mbere yo guhabwa iri sakaramentu. Yasomye misa y’umuganura muri Paruwasi ya Nyamiyaga, Diyoseze Butare tariki ya 23 Nyakanga 2017. Kubera imbaraga nke z’umubiri yakundaga gufashwa kuba yakwicara kenshi mu gitambo cya misa, ariko akagira ubutwari bwo kuyumva. Igihe yahabwaga ubupadiri yari mu kagare.
We na bagenzi be b’abapadiri
Yahawe isakaramentu ry’ubusaseredoti imbaraga z’umubiri ari nke


text:
(Amasomo y’Igitaramo na Misa yo ku mugoroba reba Umwaka A)
MISA YO KU MUNSI MUKURU WA PENTEKOSITI
ISOMO RYA MBERE
Igitabo cy’Ibyakozwe n’Intumwa (Intu 2, 1-11)
1Umunsi wa Pentekositi uragera, bose bakaba bakoraniye hamwe. 2Ako kanya umuriri umeze nk’inkubi y’umuyaga uva mu ijuru, maze wuzura mu nzu bari barimo. 3Nuko haboneka indimi zisa n’iz’umuriro, zigabanya zijya kuri buri muntu muri bo. 4Ubwo bose buzuramo Roho Mutagatifu, batangira kuvuga mu zindi ndimi, uko Roho abahaye kuzivuga.
5Aho rero i Yeruzalemu habaga Abayahudi bubaha lmana, bari baraturutse mu mahanga yose ari mu nsi y’ijuru. 6Ngo bumve urwo rusaku, rubanda rwose barakorana maze barumirwa, kuko buri wese yabumvaga bavuga mu rurimi rwe bwite. 7Barashoberwa batangara bavuga bati «Mbese aba bose bavuga si Abanyagalileya ? 8Bishoboka bite se ko buri muntu muri twe abumva bavuga mu rurimi rwe kavukire ?9Baba Abapariti, Abamedi n’Abelamu, baba abatuye muri Mezopotamiya, muri Yudeya no muri Kapadosiya, muri Ponti no muri Aziya, 10muri Furujiya no muri Pamfiliya, mu Misiri no mu turere twa Libiya duhereranye na Sireni, baba abashyitsi baturutse i Roma, 11Abayahudi kavukire n’abayoboke b’idini yabo, Abanyakireta , n’Abarabu, twese turabumva bamamaza mu ndimi zacu bwite ibitangaza by’Imana.»
ZABURI (Zab 104 (103), 1ab.24ac, 29b-30, 31.34)
Inyik/ Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho !
Uhoraho Mana yanjye, uri igihangange rwose !
Uhoraho, mbega ngo ibikorwa byawe biraba byinshi !
Isi yuzuye ibiremwa byawe !
Ubivanamo umwuka bigahwera,
bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
Ikuzo ry’Uhoraho riragahoraho ubuziraherezo !
Uhoraho arakishimira ibikorwa bye !
Icyampa ngo umuvugo wanjye umunyure,
maze Uhoraho ambere isoko y’ibyishimo !
ISOMO RYA KABIRI
Ibaruwa Mutagatifu Pawulo Intumwa yandikiye Abanyagalati (GaI5,16-25)
Bavandimwe, 16mureke mbabwire : Roho nabayobore, ni bwo mutazakora ibyo umubiri urarikira. 17Kuko umubiri urarikira ibirwanya Roho, na Roho igakurikirana ibyo umubiri wangira. Ibyo byombi koko birazirana, ku buryo namwe mutagenza uko mwishakiye kose. 18None rero niba muyoborwa na Roho, nta bwo mukigengwa n’amategeko. 19Ibikorwa by’ umubiri birigaragaza : ubusambanyi, ubuhabara, ubwomanzi, 20gusengi ibigirwamana, kuroga, kwangana, gukurura intonganya, ishyari, uburakari, kwikuza, amazimwe, amakimbirane, 21inzika, ubusinzi, ubusambo, n’ ibindi nk’ ibyo. Ndababuriye nk’uko nigeze kubibabwira : abakora bene ibyo, nta murage bazahabwa mu bwami bw’Imana.
22Naho imbuto ya Roho ni urukundo : ibyishimo, amahoro, kwihangana, ubugwaneza, ubuntu, ubudahemuka, 23imico myiza, kumenya kwifata. Nta tegeko ribuza imigirire nk’ iyo. 24Aba Kristu Yezu babambye ku musaraba umubiri wa bo n’ingeso mbi ndetse n’irari. 25Niba tubeshejweho na Roho, nituyoborwe na Roho.
INDIRIMBO Y’IGISINGIZO CY’IYOBERA RYA ROHO MUTAGATIFU
Ngwino Roho Mutagatifu, uze mu mitima yacu,
maze uduhe umucyo wawe wo mu ijuru.
Ngwino mubyeyi w’abakene,
Ngwino wowe soko y’ingabire,
ngwino rumuri rw’imitima yacu.
Uri umuhoza usumba bose,
uri umushyitsi muhire wa roho zacu,
Uri ihumure rigarura ubuyanja.
Ni wowe buruhukiro bw’abanyamiruho,
ni wowe ucubya ubushyuhirane,
ni wowe uhanagura amarira y’abarira.
Yewe ga rumuri ruhire !
Ngwino urwuzuze mu mitima
y’abayoboke bawe bose !
Utaduhagarikiye, umuntu nta cyo yashobora,
nta n’icyo yagira cyiza !
Sukura ibyanduye,
sukira utuzi ibyumiranye,
womore inkomere.
Oroshya imitima ikomeye,
ususurutse imitima ikonje,
Ugarure imitima yayobye.
Abakwemera bose kandi bakakwizera,
bahe ingabire zawe ntagatifu uko ari indwi.
Urabahe n’igihembo cy’ibyiza bakoze,
Uzabahe amaherezo mahire y’agakiza,
Ubahe n’ibyishimo bidashira. Amen.
IBANGONDIRIMBO RIBANZIRIZA IVANJILI
Alleluya Alleluya.
Ngwino Roho Mutagatifu,
usanganye imitima y’abayoboke bawe,
maze bagurumane umuriro w’urukundo rwawe !
Alleluya.
IVANJILI
+ Yohani (Yh 15, 26-27; 16,12-15)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 15,26«Umuvugizi nzaboherereza aturutse kuri Data, Roho nyir’ukuri ukomoka kuri Data, naza azambera umugabo.27Namwe rero muzambera abagabo, kuko twabanye kuva mu ntangiriro. 16,12 Ndacyafite byinshi nababwira, ariko ubu ntimwashobora kubyakira. 13Ariko Roho Nyir’ukuri uwo naza, azabayobora mu kuri kose kuko atazavuga yitumirije, ahubwo azavuga ibyo yumvise byose kandi akazabahanurira n’ibizaza. 14Azampesha ikuzo, kuko azahabwa ku byanjye akabibamenyesha. 15Ibyo Data atunze byose ni ibyanjye ; ni cyo kinteye kuvuga ko azafata ku byanjye maze akabibamenyesha.»


text:
Gushyenga, gutebya, urwenya, n'ibindi biganiro cyangwa ibikorwa bigamije gusetsa, ubwabyo muri byo si icyaha. Ariko rero, Abakristo bagomba kwitondera mwene ibyo biganiro, kuko hari umurongo ntarengwa. Hari ibyo Bibiriya yita "Ibiganiro bibi".
Abagalatiya 5:21, Bibiriya ishyira ibiganiro bibi mu mirimo ya kamere.
Abaroma 13:13, Bibiriya itubuza kugira ibiganiro bibi.
Inshuro nyinshi mu ijambo ry'Imana, Bibiriya idushishikariza kurinda ururimi rwacu. Imigani 18:21, Bibiriya igira iti: "Ururimi ni rwo rwica kandi ni rwo rukiza. Abarukunda bazatungwa n'icyo ruzana".
Muri make habaho ibiganiro no gusetsa bishobora kunezeza abandi kandi bitabaye icyaha. Umwanditsi w' Imigani 17:22 yavuze ko Umutima unezerewe ari umuti mwiza. Ibyo bisobanuye ko iyo umutima wawe unezerewe, ushobora kubera umuti uwari ufite umutima ubabaye. Aho nta handi bica ni mu biganiro byururutsa imitima. Ariko hariho n'inzenya zidakwiriya abakristo. Mu buryo butomoye kandi budasubirwaho, Bibiriya itubuza gusohora mu kanwa kacu ijambo ryose riteye isoni ( Abefeso 4:29).
Amagambo yacu agomba guhesha Imana icyubahiro igihe cyose. Kugira amashyengo ashobora gukomeretsa abandi tugomba kubyirinda, kabone n'aho waba ubikoze nta kibi ugambiriye. Umudendezo w'umwe ntugomba kubera undi ikigusha.


text:
Rwanda : Intumwa za rubanda zirasanga urugamba rwo kuzamura imibereho rugenda neza
Intumwa za rubanda zigize ihuriro rishinzwe iterambere n’imibereho myiza y’abaturage mu nteko ishinga amategeko zivuga ko urugamba rwo kuzamura imibereho myiza y’abaturage rugenda neza.
Izi ntumwa zikaba zaratangaje ibi ku wa kabiri tariki 27/11/2012 ubwo zasozaga umwiherero w’iminsi itandatu zari zimaze mo mu karere ka Musanze, wari ugamije kubongerera ubushobozi mu gukora ubuvugizi bugamije gukemura ibibazo by’abaturage.
Niyongana Gallican perezida w’ihuriro riharanira imibereho myiza y’abaturage n’iterambere, gukorera isesengura ku buremere bw’ikibazo cy’ubwiyongere bw’abaturage, kuboneza urubyaro, ibijyanye n’ubuzima bw’imyororokere n’ibindi.
Izi ntumwa za rubanda, zivuga ko urugamba rwo kuzamura imibereho myiza y’abaturage rugenda neza, gusa zikavuga ko bikenewe ko buri munyarwanda atanga ibitekerezo bigamije gufasha inteko gushyiraho amateko atuma imireho myiza irushaho kujya imbere.
Agnes Ntibanyurwa, umukozi mu ishami ry’umuryango w’abibumye ryita ku baturage, umuryango wafatanye n’inteko mu gutegura uyu mwiherero, avuga ko icyari intego y’uyu mwiherero kwari ukongerera ubumenyi abadepite mu kunoza gahunda zigamije iterambere.


text:
Ba Nyiricyubahiro Bepiskopi,
Bayobozi mu nzego muhagarariye,
Bapadiri,
Bihayimana,
Bavandimwe muhagarariye andi matorero,
Bakristu bavandimwe,
Ku wa mbere tariki ya 12/3/2012, ahagana i Saa sita z’amanywa Diyosezi Gikongoro yapfushije Umushumba wayo Nyiricyubahiro Musenyeri MISAGO Agustini. Maze iyo nkuru y’incamugongo ikwira isi yose. None uyu munsi duteraniye hano nk’intama yaragijwe, inshuti n’abavandimwe, kugira ngo tumuherekeze mu cyubahiro kimukwiriye. Muri iri jambo nagira ngo mbabwire uko twebwe Abapadiri ba Diyosezi ya Gikongoro twamubonye kuva abaye Umwepiskopi wacu ku wa 28/06/1992 kugeza ubwo atuvuyemo ku wa 12/03/2012 mu buryo butunguranye.
I. Myr Agusitini misago yari muntu ki ?
a) Myr MISAGO Agusitini yari Umushumba wita kuzo aragiye. Nk’uko intego ye y’Ubwepiskopi ibigaragaza : « OMNIA PROPTER EVANGELIUM » bivuga, byose kubera Ivanjiri, Musenyeri Agustini MISAGO yitangiye cyane Kiliziya y’u Rwanda muri rusange. Ibyo bigaragarira mu nyandiko yasohoye ku giti cye cyangwa afatanyije n’abandi zigamije kwigisha no gutoza abantu iby’iyobokamana. Yagize uruhare mu guhindura mu Kinyarwanda Bibiliya Ntagatifu, mu kwandika Bibiliya Ijambo ry’Imana, Ibitabo by’amasomo akoreshwa mu misa, ibitabo bishya by’ubwigishwa, igitabo kivuga iby’amabonekerwa y ’i Kibeho, tutibagiwe na Tugendere hamwe twifashisha cyane mu murimo w’ikenura bushyo.
Mu myaka isaga 20 amaze ku bushumba, yadukoreye byinshi muri diyosezi :
Amaparuwasi yavuye ku 9 ubu ageze kuri 12. Amasantarari yavuye kuri 30, ubu ageze kuri 46, amashuri yisumbuye yavuye kuri 7, ubu ageze kuri 40, amashuri abanza ava kuri 83, ubu ni 97, amashuri y’incuke ni 3. Ibigo nderabuzima bavuye ku 8 ubu ni 10. Ibyo byose yabigezeho kubera umuhate yari afite mu kwamamaza ingoma y’Imana mu bantu. Byamusabaga gukora cyane, agakora amasaha menshi, akaryama bwenda gucya. Byose kubera Ivanjili. Muri make Musenyeri Agusitini MISAGO yari umuntu w’umuhanga n’intwari.
Musenyeri Agusitini MISAGO ariko, yanahungabanijwe cyane n’amarorerwa ya jenoside yakorewe abatutsi muri Mata 1994, ndetse n’ingaruka zayo. Abapadiri be barishwe, abandi barahunga, kuburyo nyuma ya jenoside yari asigaye ari we n’abapadiri batatu (3) muri diyosezi yose. Musenyeri Misago, mu bigeragezo yahuye nabyo mu buzima bwe, harimo no kuba yarafunzwe umwaka n’amezi abiri ashinjwa kuba yaragize uruhare muri jenoside. Urukiko rugaragaza ko ibyo bamuregaga ari ibinyoma byambaye ubusa. Nyuma y’aho afunguriwe, yajyanywe igitaraganya kwa muganga, ku buryo icyo gihe nabwo yari aducitse, Imana ikinga ukuboko.
b) Myr Agustini MISAGO yakundaga Bikira Mariya
Mbere y’uko aba Umwepiskopi wa mbere wa Diyosezi ya Gikongoro yari muri Komisiyo ikurikirana amabonekerwa yaberaga i Kibeho, uhereye muri iyi Diyosezi, ibyo byatumye akunda cyane Bikira Mariya ku buryo yananditse igitabo cyitwa “Les Apparitions de la Vierge Marie à Kibeho”, kugira ngo amenyekanishe Bikira Mariya w’i Kibeho. Twamubonye kenshi avuga ishapule yo kwiyambaza uwo Mubyeyi. Aza no gutangaza icyemezo gikemura burundu iby’ibonekerwa ry’i Kibeho ku wa 29/06/2001.
c) Myr MISAGO Agusitini yari afite ingabire y’Ubushishozi no kuvuga ukuri
Myr MISAGO Agusitini yari Umwepiskopi udapfa kwemera ibintu bihutiyeho, kubera ubushishozi bwe, yabanzaga gufata umwanya uhagije, akabanza kumva neza ibyo umuntu amubwira, mbere yo gufata umwanzuro w ‘icyo akora ariko akabikora mu kungurana ibitekerezo n’umuntu.
Myr MISAGO Agustini tumuzi nk’Umwepiskopi warangwaga no kuvuga ukuri, nta guca kuruhande.
II. Myr MISAGO Agusitini ni urugero rwiza ku bashumba, ku bahanga, ku bayobozi no ku bakristu
Ba Nyiricyubahiro Bepiskopi,
Bayobozi mu nzego muhagarariye,
Bapadiri, bihayimana,
Bavandimwe muhagarariye andi matorero
Bakristu bavandimwe,
Twebwe abateraniye hano, Myr MISAGO Agusitini natubere urugero mu byiciro bitandukanye turimo.
Twe Abapadiri ba Diyosezi ya Gikongoro, uburyo yabayeho, yatwiyeretse abidusigiyeho umurage utazasibangana mu buzima bwa buri mupadiri. Yari Umubyeyi wacu kuko abenshi yatureze, yari Umushumba dufatanyije gukenura intama yaragijwe ku buryo kubana na we byaduhaye kugira ishyaka mu kwamamaza inkuru nziza mu bakristu, gukunda umurimo unoze, kuvuga ukuri, gukorana ubushishozi, gukunda imyiherero nyobokamana, n’ibindi.
N’ubwo yari umuntu ukomeye, ushimwa na benshi, akiyambazwa na benshi, ntibyamubujije kuba umuntu wicishije bugufi; ku buryo yafatwaho urugero mu bwiyoroshye.
Banyakubahwa,
Bakristu bavandimwe,
Myr Agusitini MISAGO n’ubwo yakoze byinshi agiye twari tukimukeneye, ari Diyosezi ya Gikongoro by’umwihariko, ari Kiliziya y’u Rwanda, ndetse n’igihugu cyacu. Twifuzaga kwigumanira na we ariko byabaye ngombwa ko atuvanwamo. Nka Pawulo Mutagatifu, intera yagombaga kwiruka yarayirangije kuri uyu wa 12/03/2012. None asanze uwo yakunze kandi yakoreye mu buzima bwe bwose.
Myr MISAGO Agusitini, igendere ntacyo tugushinja imbere y’Imana, byose wabikoze neza, tuzahora tubikwibukiraho, intama wakenuye mu myaka isaga 20, ntituzakwibagirwa. Urajye rero udusabira ku Mana kugira ngo dukomeze kuba Abapadiri bizihiye Nyagasani nk’uko wabidutoje mu izina ryayo. Tukwijeje ko tutazabiteshukaho kuko twizeye imbaraga z’Imana n’amasengesho yawe.
III. GUSHIMIRA
Ba Nyiricyubahiro Bepiskopi,
Bayobozi mu nzego muhagarariye,
Bapadiri,
Bihayimana,
Bavandimwe muhagarariye andi matorero,
Bakristu bavandimwe,
Mukurangiza iri jambo, nagira ngo mbashimire cyane mu izina ry’Abapadiri n’abakristu ba Diyosezi Gikongoro no mu izina ryanjye bwite, uburyo muturi hafi muri iki gihe gikomeye cyo kubura Umushumba wacu Myr MISAGO Agusitini, no kuba mwaje kwifatanya natwe muturutse imihanda yose muri uyu muhango wo kumuherekeza. Tubasabye gukomeza kutuba hafi no kutuvuganira aho dukeneye ubuvugiza bwanyu, no kutugira inama zikenewe kugira ngo Ivanjli ya Kristu ikomeze kwamamazwa.
Turangije dukomeza kwihanganisha umuryango Myr MISAGO Agusitini akomokamo, nibakomere. Kuba umuryango wabo Imana yarawigombye ikawutoramo Umushumba nk’uyu, ntabwo Diyosezi ya Gikongoro izawibagirwa, izawuba hafi uko ishoboye.
Dukomeze dusabire Myr MISAGO Agusitini ngo Imana imuhe iruhuko ridashira, imwiyereke iteka kandi aruhukire mu mahoro. AMEN!
Myr Eduwardi NTAGANDA


text:
Bimwe mu biranga ba Anastase
Ni umuntu w’umuhanga uvuga amagambo make, kandi utajya ashaka kuvuga ibimwerekeyeho ahubwo agahora yibaza ibyo abandi bamuvugaho
Nubwo abona amafaranga mu buryo bumworoheye, Athanase agira ubugugu, usanga adapfa kurekura, agahangayikishwa no kuba nta mafaranga afite kuko icyo yakora cyose kirayamwinjiriza.
Ni umuntu witanga kandi utajya wemera gutsindwa, arahatana akagera ku ntego ye.
Athanase ni umuntu ukunze kugirana ibibazo n’umuryango we bitewe n’uko atajya afata imyanzuro ihamye, icyo yemeye sicyo akora usanga yakoze ibitandukanye.
Nubwo acishamo agasabana, ajya agira n’igihe akaba nyamwigendaho kugira ngo yemeze koko ko hari icyo we ubwe yishoboreye.
Akunda ubutabera aba yumva yanarwana cyangwa agakora icyo ashoboye ariko agatabara abarengana.
Athanase akunda imikino ngororamubiri, imirimo y’amaboko ndetse ahora yifuza guhirwa no gutsinda mu byo yerekejeho amaboko.


text: Amazina yanjye nyakuri nitwa Ezra Sebeza. Navutse kuwa 13 Kamena 2001. Mvukira i Kigali Kimisange muri Gikondo. Ndi uwa cyenda mu muryango w’abana 10. Ndi umuhanzi uririmba injyana ya Hip-Hop. Amashuri abanza nayatangiriye ku kigo cyitwa Amizero Primary School. Ubu ndi mu mwaka wa Kane. Indirimbo ya mbere naririmbye nayise ’Abana Banjye’ naririmbye muri 2010. Iyo ndirimbo nayiririmbiye muri Home Base Studio iba i Gikondo, kwa Producer Akish. Ubu mfite indirimbo 5 ari zo: Abana Banjye, One Day, I Never Choose, Imfubyi, Komeza ubutwari nshyashya. Mu buzima bwanjye icyanshimishije ni ukugira mama unkunda kandi akamfasha gukora umuziki wanjye. Ikindi ni uko nagiye muri Kenya nkabasha guhura na bamwe mu bahanzi bakomeye muri Kenya nkaba nateganya kuzakorana nabo indirimbo. Icya mbabaje mu... soma ibindi


text:
Rulindo: Abafatanyabikorwa b’akarere ka Rulindo basabwe gukorana n’inzego z’ibanze.
Akarere ka Rulindo kakoranye inama n’abafatanyabikorwa (NGOs) n’inzego z’ibanze, tariki 24/10/2015 igamije kunoza imikorere n’imikoranire yabo n’inzego zibanze.
Ubusanzwe abafanyabikorwa bakoranaga cyane n’urwego rw’akarere, ugasanga inzego zo hasi mu mirenge, mu tugari no midugudu ntibazi neza ibikorwa bikorewa aho bayobora cyangwa bamwe banabimenya ntibamenye n’uko bikorwa ngo babikurikirane, ahubwo abafatanyabikorwa bagakora uko babyumva.
Umuyobozi w’akarere ka Rulindo KANGWAGYE Justus wari uyoboye iyo nama , yavuze ko hashingiwe ku isuzuma ryakorewe abafatanyabikorwa ko basanze hari abajya gukorera mu mirenge, mu tugari, no mu midugudu ariko abahayobora ntibamenyeshwe, ubundi ugasanga hari n’bandi bafatanyabikorwa bemera ibikorwa bazakora mu byo baba baremereye akarere ariko umwaka ukarinda urangira ntacyo bakoze.
Umukozi mu karere ka Rulindo ushinzwe abinjira n’abasohoka HATEGEKIMANA Jean Claude yavuze ko iyi nama y’abafatanyabikorwa igamije  gushishikariza abayobozi b’inzego z’ibanze nabo kugira uruhare mu bikorwa abafatanyabikorwa bakorera abaturage bayobora, bakanabikurikirana.
KANGWAGYE yavuze ko bafashe ingamba zo kujya akarere gafatanya n’inzego zibanze cyane cyane kubera ko ibikorwa byose n’ubundi bikorerwa umuturage, bakajya bahanahana raporo z’ukuntu ibikorwa biri gukorwa kandi abayobozi b’akarere nabo bakabikurikirana kandi bagakora isuzuma ry’aho ibikorwa bigeze buri mezi ane kugirango birinde kuzasanga nyuma y’igihe hari ibitarakozwe cyangwa bigakorwa ariko ntibikorwe neza.


text:
Muri iki gihe ni keshi tumenyana n’umuntu mbere y’uko duhura. ushobora gusanga twahuriye nko ku mbuga nkoranyambaga cyangwa se ari umuntu waguhaye nka numero ze mukavugana ariko umushakaho urukundo. ibi ni bimwe mubyo wakirinda gukora mu gihe mugiye guhura bwa mbere.
Muri iki gihe ni keshi tumenyana n’umuntu mbere y’uko duhura. ushobora gusanga twahuriye nko ku mbuga nkoranyambaga cyangwa se ari umuntu waguhaye nka numero ze mukavugana ariko umushakaho urukundo. ibi ni bimwe mubyo wakirinda gukora mu gihe mugiye guhura bwa mbere.
1.Kwirinda kwambara ibigukoza isoni Aha kirazira kikaziririzwa kuba ugiye guhura n’umusore cyangwa umukobwa bwa mbere, ukambara imyenda ituma uwo muri kumwe akwibazaho cyangwa ngo akubonemo indi shusho runaka itandukanye n’iyo usanganywe.
2.Irinde kunywa ibisindisha Niba ushaka ko uwo mugiye guhura bwa mbere agutega amatwi akakwemerera ubucuti, irinde kuba mu gihura ngo n’urangize unywe ibisindisha , kuko bishobora kugukura ku murongo wari uriho akakumvira ubusa.
3.Irinde kuvuga ku byerekeye uwo mwakundanaga Umukobwa cyangwa umusore ugiye gutereta,guteretwa, si byiza ko aterura
ikiganiro ku wo bahoze bakundana, kuko ashobora gutekereza ko ari we ufite mu bitekerezo, bityo we akaba ari ukumutesha
umwanya akaba agucishijemo ijisho
4.Gerageza ntiwinjire mu buzima bwe bwite
Musore/Mukobwa ntukihutire kwinjira mu buzima bwite bw’uwo ugiye guhura nawe bwa
mbere kuko bituma agufata nk’umuntu uhubuka cyangwa ufite izindi nyungu runaka
ushaka bigatuma agutakariza ikizere.
5.Irinde kuvuga ibyerekeye imibonano mpuzabitsina Abantu bagiye guhura bwa mbere by’umwihariko bagamije gutsura umubano w’ihariye, sibyiza ko uhingutsa amagambo yerekeye imibonano mpuzabitsina kuko azagufata nk’umuntu utagenzwa na kamwe.
6. Kwirinda kwereka uwo muhuye ko wifuza ko ajya kukugurira ( ibiryo/ibyo kunywa) . Iri ni ikosa rikomeye cyane ! Hari abakobwa bamwe bihanije iyi ngeso itarebeka neza imbere y’umusore, Kwifuza kugurirwa abakobwa nibo babigaragaza cyane kurusha abasore, Mukobwa uzirinde kwereka umuhungu muhuye bwa mbere ko yajya kukugurira. Hari igihe ushobora kubimwifuzaho nta mafaranga afite cyangwa yaba anayafite agatekereza ko icyo ukeneye atari urukundo ahubwo aribyo ushaka ko akugurira. Niba uhuye n’umuntu bwa mbere gerageza wiyoroshye ureke kwigira umuntu uzi ibintu byinshi wicishe bugufi, Uwo muri kumwe nabona ari ngombwa azagukorera n’ibyo utamusabye.
7.Kujya guhura n’umuntu bwa mbere witwaje n’indi nshuti yawe Iki ni ikintu kitari cyiza na gato, niba ugiye guhura n’umuntu bwa mbere si ngombwa kwitwaza undi muntu. Ubaye utari wanamenyana n’umuntu neza warangiza ukikurikiza n’indi nshuti yawe? Ese ubwo uwo muntu mugiye kureba mushoreranye yamenya ababwira iki? hari igihe yari agukeneyeho ubunshuti ariko yabona uri kumwe n’undi waje aguherekeje akabireka. Imico y’abantu iratandukanye ushobora kugendana n’umuntu udafite umuco mwiza akaba yatuma n’uwo mugiye kureba agushyira mu gatebo kamwe nawe cyangwa agufata nk’uwo muntu nyamara wenda ungana.
yanditswe na Niyirora Chritian
Ibitekerezo
nange nkeneye umukobwa twaba inshuti uwabyifuza yahamagara. 0788295479 Kanda hano umusubize
ndi umudamu nahoze mfite Umugabo turatandukana. ubu ndashaka ufite gahunda ntamikino twashimana tugahita twibanira ubishaka ashyireho nimero ye tuvugane murakoze Kanda hano umusubize
Hamagara Iyi number Mbone Iyawe Kanda hano umusubize
Ndumusore Utuje Arko Uzi Gutetesha Umukunzi Nshaka Umukobwa Uryoheyamaso Afite Nibitekerezo Ufite Gahunda Nge Sinkina Ndakomeje Mfite 25 Narangije Sinior Six Only Umukobwa Yambipa Nge Namuhamagara Ngafatiraho Neza Atarengeje 22 0780652421 0729587443 Kabsa Ntaribi Kumenya Nkamumenya Nduw'irubavu Kanda hano umusubize
Ehh None Se Ibyo Byose Mwakwirinda Kubiganira Mukavugana Iki? Ngewe Twahura Nabanje Kwimwakura Da Ndavuga Nanweye Ka Mtzg Kugirango Mpite Mubaza Kumibonano Kanda hano umusubize
Nshaka Umugore Utarengeje 40 ans ,ndumugabo 32 ans 0734750174 Kanda hano umusubize
Nifuza umukobwa twarushingana ufite gahunda yahamagara 0789468813,0722468813,niyo yaba yarabyaye ntakibazo ibindi tuzabivugana Kanda hano umusubize
NDUMVA NTAKIBA KU UMUGORE WABYAYE Kanda hano umusubize
Shagusantabwo Aribyiza Kujyana umugore Abakobwabahari Man Kanda hano umusubize
Murahoneza Ndakwishimiye kukwacyira mubuzimabwanjye narabyaye Ariko namwana mfite yitabyimana mfite imyaka 21 mfite metero nasanimetero1.58 ndimibiriyombi Ariko nakazimfite Ese urumva byavamo? Kanda hano umusubize
je narize naraheje kandi mfise akazi nshaka umukobwa winzobe kandi avyibushe biri hagati nahagati muga nawene yize uwo bikozeko nahamagare kuri 68634203 apana les derangeurs Kanda hano umusubize
Mfite Imyaka 34 Mfite Akazi, Ndifuza Umukobwa Ushaka Kubaka Akaba afite 27 kuzamura yaba yarabyaye cg atarabyaye wamamagara kuri 0783112336. Kanda hano umusubize
mfite imyaka31 ndimuremure ndi drive mfite akazi muri motar eng ndifuza umukobwa winzobe warangije nibura secondaire hejuru nacyo ufite kuva kuri25kugeza....ushakakubaka usenga wubaha mana yahamagara0782767203 NB. guhamagara uri series utarabyaye cy utarayivanyemo Kanda hano umusubize
naho abize secondoire bakarata c batarize ntabwobaba babirimo neza wihangane usubize Kanda hano umusubize
Hama Rero Uwo Mukobwa Uro Ndera Sinziko Wojana Imetero Ugapima Gusa Uwutaravyara Kandi Atikuyemwo Ubusugi Wo Muronka Kanda hano umusubize
ese uwarangije secondaire yararase cy utarize ntabwo yaba ari series wihangane usubize Kanda hano umusubize
erega yarayivanyemo ntiyabikubwira ahubwose wanyikundiye njyewe wabyaye komfite gahunda Kanda hano umusubize
none utuyehe mpa numero yaw iyanj 0780718427 Kanda hano umusubize
wanyikundiye konjye nabyaye uwayikuyemo kwatabikubwira Kanda hano umusubize
mpa numb yae Kanda hano umusubize
uziko ntabyawe yarayikuyemo ntiyabikubwira wanyikundiye njyewe wabyaye. Kanda hano umusubize
ngewe inama zanyu ziranyubaka mukomerezahoho turabakunda Kanda hano umusubize


text:
Bamwe mu baturage babaruriwe imitungo y’ahagiye gushyirwa irimbi, bavuga ko bamaze imyaka 2 bategereje amafaranga ngo bimuke none amaso yaheze mu kirere.
Abaganiriye n’ikinyamakuru Izuba Rirashe batuye mu Kagari ka Mubuga, Umurenge wa Shyogwe, bavuga ko mu mwaka wa 2014, ubuyobozi bw’Akarere ka Muhanga bwababaruriye imitungo iri mu butaka bugiye gushyirwamo irimbi kugeza ubu bakaba barategereje amafaranga baganeba.
Umubyeyi witwa Thacienne avuga ko bari mu gihirahiro kuko imyaka ishize batazi niba bazishyurwa.
“Nk’ubu dufite umwana w’umusore ugeze mu gihe cyo gushinga urugo ntabwo ashobora kubaka inzu, kandi nta n’ubushobozi afite bwo kugura ikibanza, ese ko twari twarateganyije kumuha umunani hano ubu bizagenda gute?”
Akomeza vuga ko bimaze kubagiraho ingaruka zikomeye kuko ubusanzwe batunzwe n’ubuhinzi ariko bakaba hari ibihingwa babujijwe guhinga ngo kuko bitinda mu butaka kuko babwiwe guhinga ibihingwa bitarenza amezi abiri n’igice.
Yagize ati “ubu ntushobora guhinga akumbati, ntiwahinga urutoki, ubu se ko hashize imyaka 2 batatwishyuye babona tuzabaho dute?”
Aba baturage banavuga ko ubutaka buhora bwiyongera agaciro uko umwaka ushize aho bibaza niba uko babariwe mu myaka ibiri ishize bizaba bihwanye n’agaciro k’ubutaka buzaba bufite igihe bazaba bishyurwa.
Rugamagizi Theoneste ahamya ko mu myaka 2 ishize ubutaka bwongereye agaciro aho yemeza ko bizamugora kubona aho yimukira.
Yagize ati “Ikigaragara ni uko baramutse baduhaye ayo mafaranga baba batesheje agaciro ubutaka bwacu kuko buhora bwiyongera agaciro, ndetse n’aho twari twashatse ho kwimukira twasanga barazamuye ibiciro.”
Uretse kuba aba baturage barabariwe amafaranga bikaba bigeze ubu batarayahabwa, bavuga ko amafaranga babariwa batazabasha kuyabonamo ibikorwa nk’ibyo bari basanganywe.
Thacienne agira ati “Baraje baratubwira bati ubutaka ntabwo ari ubwanyu, kuko atari ubwanyu rero ntabwo mugomba kujya impaka na Leta, yanabakuriramo aho ikabajyana aho ishatse, ntabwo amafaranga yadushimishije habe n’umunsi n’umwe, ahubwo byabaye nk’igitugu dushyizweho.”
“Nk’ubu hari aho twari twabajije isambu bakitubarira ariko ejo bundi twahamagaye nyiraho atubwira ko amafaranga twari twumvikanye atayatora kuko ubutaka bwe bwiyongereye agaciro.
Visi Meya ushinzwe imibereho myiza mu Karere ka Muhanga, Mukagatana Fortunée avuga ko basanze irimbi rikwiye kwaguka rikagera ahantu hanini kuko riba rikenewe n’abantu bose ku buryo abantu bagiye gushyingura babona uko bahagera.
Ahakana ko batajya babuza abaturage guhinga ariko akavuga guhinga urutoki biba bigoye kuko rumara igihe kinini.
Uyu muyobozi ntasobanura neza niba bazongera kubarura imitungo y’aba baturage kuko ubutaka buhora buzamura agaciro.
Mukagatana yagize ati “Icyihuse ni uko twabishyura ariko hari igihe amafaranga aba ataraboneka kuko aho bagiye kwimukira hazamura agaciro ni nako naho bari batuye hazamura agaciro. Turimo turashaka amafaranga muri iyi ngengo y’imari ya 2015-2016 ku buryo hari ikindi gipande tugiye gutanga, abasigara tukazayabaha ubutaha.”
Ahamya ko baramutse binjije imisoro nk’uko babiteganyaga bakwishyura aba baturage.
Aba baturage bibaza impamvu Leta iteganya ibikorwa nta mafaranga ifite.
Rugamagizi ati “Niba barabuze amafaranga nibadusubize ubutaka bwacu, akabuze ubuguzi gasubizwa nyirako, ese ubundi iyo babiteganya ko hano hazashyirwa irimbi bakatureka igihe baboneye amafaranga bakaza bakatwimura.”
Iyo uganiriye n’aba baturage bakubwira ko iyo inzu isenyutse uba utemerewe kuyisana kuko babibujijwe.
Bemeza ko barenganyijwe kuko bambuwe ubutaka bwabo bwera bakaba bagiye kuhashyira irimbi kandi Leta ifite ubundi butaka hafi aho.
Muri aba baturage hari abagaragara ko batiishoboye aho bibaza uburyo bazimuka bikabayobera.
Mukamugema Athanasie, umukecuru uri mu kigero cy’imy ka 80 avuga ko atazi aho azerekeza nibamuga amafaranga yita make bamuhaye.
“Miliyoni ebyiri kandi nshaka kurya koko ubu zizamara iki? Zizanyubakira se? ndabashije koko mwana wa!”
Ni mu gihe ikibazo cyo kwishyura abaturage imitungo yabo ahantu haba hagiye gushyirwa ibikorwa rusange gikomeje kuboneka mu gihugu aho usanga abaturage bategereza igihe bazishyurirwa bigatinda.


text:
KANDA HANO UREBE VIDEO
Heather Lindsay umugore wari ufite imyaka 31 y’amavuko yashyingiranywe n’umugabo yakundaga cyane ku ya 22 Ukuboza, nyuma y’imyaka 2 amenye ko arwaye kanseri y’ibere, asezerana ari mu bitaro ndetse agifite ibyuma bimwongerera umwuka ku mazuru.
Uyu mugore akimara gusezerana n’umugabo yakundaga cyane witwa Dave, yahise azamura amaboko avuga amagambo yateye benshi ikiniga, aho yavugaga urukundo rudasanzwe akunda Dave ndetse n’uburyo atewe ishema no kwitwa umugore we.
Umukobwa wari wamwambariye yabisdobanuye muri aya magambo “Yasakuzaga cyane avuga uburyo akunda Dave kandi ko ubu ashobora kuvuga ngo ‘Ndi umugore we’. Yabwiraga urupfu ngo ‘nta bwoba unteye, ndi mu rukundo kandi ndarwishimira muri aka kanya”
Nyuma y’amasaha make yambitswe impeta y’urudashira, Heather yahise ashiramo umwuka nyuma y’imyaka 2 yose yari amaze arwana n’iyi kanseri. Yari abizi neza ko iminsi ye ku isi ibaze ndetse ntiyiyumvishaga ko azabasha kugera ku munsi w’ubukwe.
Ubuzima bwe butangiye gucika intege cyane, abaganga n’abo mu muryango we bahise bihutisha umunsi w’ubukwe maze koko nyuma y’amasaha 18 gusa ashyingiwe ahita apfa, bituma anashyingurwa ku munsi wari uteganyijwe kuberaho ubukwe bwe.
Richard [email protected]


text:
Rwanda | Huye: abakozi ba INMR bazatanga miliyoni zisaga 19 zigenewe ikigega Agaciro
Kuri uyu wa 5 Nzeri, 2012 ni bwo abakozi b’Ikigo cy’Ingoro z’igihugu z’Umurage w’u Rwanda biyemeje gutanga miriyoni 19, ibihumbi 235 n’amafaranga 692 agenewe ikigega Agaciro Development Fund. Hari nyuma y’ibiganiro bagize hagati yabo, byari biyobowe n’umunyamabanga nshingwabikorwa w’Intara y’amajyepfo, Izabiriza Jeanne.
Aya mafaranga angana gutya yavuye ku ko abakozi b’iki kigo uko ari 70 biyemeje gutanga amafaranga angana n’umushahara wabo wose w’ukwezi. Biyemeje rero ko bazagenda bakatwa make makeya mu gihe cy’amezi 10. Biyemeje kandi ko buri kwezi bazajya bagira amafaranga batanga ubwabo ku giti cyabo, bitanyuze ku afatwa ku mushahara, yo gushyigikira iki kigega.
Kayonga Gabriel ni umwe mu bakozi b’iki kigo. Yavuze ko kuba yiyemeje gutanga umushahara we wose atari uko yari abuze icyo ayakoresha, ko ahubwo yabitewe n’uko yumva ko iki kigega kizagirira igihugu akamaro.
Yagize ati « hari ubwo amafaranga twashyize muri iki kigega yazavamo igikorwa cyo kubaka irindi shami ry’Ingoro z’Umurage w’u Rwanda. Hari ubwo yazubaka amashuri cyangwa amavuriro abana bacu bakazabona amashuri yo kwigiramo. Kuyatanga rero si uguhomba, ni ukubaka igihugu cyacu. »
Umuyobozi wa INMR, Umuliisa B. Alphonse, yishimiye kuba abakozi b’ikigo ayobora biyemeje gutanga amafaranga angana kuriya agenewe ikigega Agaciro Development Fund. Yagize ati « natunguwe cyane no kubona abakozi ba INMR biyemeza gutanga amafaranga angana kuriya. Bayatanze ku bushake bwabo, nta gahato, kandi uretse umushahara wabo, baniyemeje kuzarenzaho n’ayandi kugeza ubu tutaramenya umubare ».
Kuri we kandi, ikigega Agaciro kiziye igihe kuko ari bwo buryo bwo gutuma Abanyarwanda bifasha, bakikomeza, badategereje abaza babazungurizaho amasheki bababwiriza ibyo gukora. Yunzemo agira ati « gusobanura agaciro k’Abanyarwanda ni ibintu byinshi : nanga umugayo, nanga gusuzugurwa, ndi imfura, ndi inyangamugayo. Ubwo ni bwo buryo bw’agaciro k’Abanyarwanda ».
Â
Marie Claire Joyeuse


text:
Kuri uyu wa Gatandatu tariki 29 Mata 2017, Polisi y’u Rwanda yerekanye abantu bishe umubyeyi witwa Iribagiza Christine wari utuye mu murenge wa Niboyi hafi y’ahitwa kuri Duhamic Adri mu karere ka Kicukiro mu mujyi wa Kigali, bakica n’umuzamu witwa Mazimpaka Fabrice wari ucunze umutekano i Kagugu, bagahita biba n’ibikoresho yari acungiye umutekano.
Iribagiza Christine w’imyaka 58 y’amavuko yishwe tariki 13 Mata 2017 ndetse icyo gihe umuzamu we witwa Fidel nawe bamusize bazi ko bamwishe dore ko n’ababikoze babyivugira, naho Mazimpaka Fabrice we yamwishe tariki 24 Mata. Aba bombi bishwe n’itsinda ry’abagizi ba nabi bayobowe na Majyambere Bertin na Hatungineza Hassan.
Nk’uko babyiyemereye mu buhamya bwabo batangiye kuri Polisi imbere y’abanyamakuru, Majyambere Bertin yari amaze igihe afunguwe kuko yari amaze imyaka 10 muri gereza azira icyaha cyo kwica murumuna we, nyuma yo gufungurwa akaba ngo yarasanze ibintu byose byarahindutse n’imitungo ye yarariwe, hanyuma yiyemeza ko azajya yica umuntu wese bagiranye ikibazo. Icyakoze Iribagiza Christine na Mazimpaka Fabrice bo avuga ko babishe bashaka kubambura amafaranga.
Uyu Majyambere Bertin yatangaga ubuhamya bw’amabi yakoze ashize amanga, kuko atatinye kuvuga ko yatawe muri yombi yari afite gahunda yo kwica abantu byibuze 1000, ndetse arenzaho ati: “No kuri uyu munsi hari uwo nari narapanze ko nagombaga kwica”
Hanyuma uyu Hatungineza Hassan, nawe yari yarafungiwe ubujura ndetse aho muri gereza ninaho yamenyaniye na Majyambere Bertin maze batangira gupanga iyo migambi mibisha yo kujya biba abantu bakabambura ubuzima. Iyo mipangu batangiye kuyipangira muri gereza ubwo bendaga gufungurwa.
Majyambere Bertin uvuga ko abantu 3 yishe badahagije ko ahubwo yagombaga kwica 1000
Aba bagabo babiri bari kumwe n’itsinda ry’abandi bakurikiranyweho ubufatanyacyaha muri ubu bugizi bwa nabi, barimo umugore wa Hassan witwa Mushimiyimana Grace ndetse n’umumotari umwe watwaye Bertin ubwo yavaga gukora aya mahano.
Mu Kiganiro yahaye abanyamakuru mu magambo ateye ubwoba Majyambere yavuze ko yishe murumunawe ubwo barimo basangira inzoga maze ngo baza guserera uyu murumuna we amubwira nabi, nibwo yahise afata umugambi wo kumwica aza no kubikora muri uwo mugoroba.
Majyambere Bertin yavuze ko yafunguwe tariki 9 Mata ubwo yari asoje igihano yari yarakatiwe nyuma yo kwica murumuna we, gusa nyuma y’iminsi 4 gusa nibwo yahise yica Iribagiza ibintu bigaragaza ko umugambi wose yawucuriye muri gereza.
Posted by Alex Masha kuri Rwandapaparazzi.rw Kgli
117,862 total views, 0 views today


text:
Kuwagatandatu, 26 Kanama 2017 00:57:54 +0200
Naje mbasanga bana banjye naje mbakunze bana banjye kandi mbakumbuye bana banjye, muhumure muhumure naratsinze nimika urukundo bana banajye, Kibeho Kibeho Kibeho ntabwo ari umuryango, ntabwo ari ni umurenge ahubwo ni abo nje nsanga; uko ndi hano ndi nahandi.
Mwana wanjye uyu munsi wa none ongera unsuhurize abana banjye ari abo muri kumwe hano muri kino gihugu n’abandi bose aho batataniye hose uti nimugire amahoro ni mugire amahoro ni mugire amahoro, urukundo rwanjye rubasakaremo.
Bana banjye sinabibagiwe kandi sinabatereranye, aho muri hose mupfukame musengere igihugu cyanyu mu gisabira amahoro, namwe kandi mwisabira, dore ko bamwe mwiyise banyirandabizi. Nababwiye kenshi ko shitani ibugarije, ibarimo rwagati ubu baringa niyo yicaye ku ntebe, mubyumve irakikije, ni ya shitani ikomeye, ikomeye cyane. Kugeza uyu munsi uwo nkunda ajye avuga agasengesho gato kamubereye kuko mwarangije kugotwa na sekibi, kuko ntacyo mutabwiwe natacyo mutazi.
Bana banjye uyu munsi kuri assumption nubwo ntaje mbasuhuza nkuko bisanzwe mbifurije amahoro amahoro urukundo rwanjye rubasakaremo. Uyu mwana wanjye mbatumaho arababazwa cyane, ntimwamenya uko bimumerera, ahura n’indwara nyinshi zinyuranye kandi zikomeye ntawe umenya uko azikize, abamuzi baramuzi.
Erega bana banjye ubutumwa bwararangiye kandi bwaranasohoye, nuko mba mbibutsa kugirango mukomeze inshingano nabahaye. Bana banjye nababwiye kenshi ngo ntimuzabe babura baje nanjye ngo nzabe nyamwisiga ngo nisange.
Mwana wanjye komeza ubabwire uti mujye mupfukama musenge kuko igihe cyo gukira kwanyu cyageze, nuzi indirimbo “Dore inzira y’umukiro …”.ajye ayiririmba, yumve ibikubiyemo,kuko kugeza uyu munsi bana banjye ndabishimiye, ariko cyane cyane nishimiye abana banjye ba Abalegio kuko mukomeje gusura abarwayi hirya no hino, abatishoboye, ariko kandi simvuze ngo mujye mugira icyo mutanga ahubwo isengesho ryanyu rirahagije, ndabibashimiye bana banjye uyu munsi wa none aho muri hose mwihe amashyi n’impundu kuko murabikwiye bana banjye.
Mwana wanjye nawe, wijya uvuga ngo urababaye kuko imibabaro yawe, ni imibabaro y’abantu benshi ukomeje guhongerera, ahubwo ujye upfukama usengere abababaye, abarengana, imfubyi, abapfakazi, abatagira kivurira n’abatatanye bose, kuko narabigusabye kenshi. Nujya uhura nabyo rero ntujye uvuga ngo ndababaye,ndababaye ndababaye ahubwo bijye bigushimisha kuko najye mba mbibona.
Bana banjye rero uyu munsi wa none nongere mbibasubiriremo sinzabe nyamwisiga ngo nisange kandi namwe ntimuzabe babura mwaje, bana banjye nongere mbibasubiriremo nanone umuvumvu yagitse umuzinga usarurwa n’abandi ibyo nabibabwiye kera, namwe rero bana banjye muramenye sinzasarure ubusa.
Muramenye igisamagwe kirasamye gishaka icyo kimira, mwumve icyo gisamagwe icyo aricyo, kicaye gitegereje ariko abanjye nimupfukame musabe cyane kuko kigiye gutwara benshi mu bana banjye kandi bitwa ngo barasenga.
Bana banjye nimuhagarare gitwari kandi munkomereho nanjye mbakomeyeho, abanjye bose nabahaye urumuri ngo rubamurikire na nubu rurabamurikiye, simvuze u Rwanda gusa mvuze abana banjye bose aho bari hose kw’isi yose ngo rubamurikire.
Navuze baringa, irugarije, ni iyo kubahumusha amaso gusa, kuko iri kuzenguruka igihugu cyose, yaragikwiriye ngo ni amahoro ni amahoro ntayo, ntayo, mubimenye, iyo baringa muyitekerezeho mwumve ibyo aribyo, abasenga musenge, abafite amaso murebe kuko mugeze mu bihe bya nyuma. Bana banjye uyu munsi simbabwira byinshi,nubwo navuze ngo ubu butumwa ni ubwa nyuma sinapfa kubarekura, ndacyababwira duke duke kuko ndi umubyeyi wanyu utabatererana.
Bana banjye nababwiye kenshi ko unkunda njye n’umwana wanjye atazakorwa n’isoni, nababwiye ko unkomeyeho njye n’umwana wanjye nawe atazakorwa n’isoni. Bana banjye u Rwanda nararukunze njye
n’umwana wanjye turarugenderera turwicayemo,ariko abenshi ntabwo muzi ikirezi mwambaye, iyaba mwari mukizi mwangobye kumva icyo mvuga n’umwana wanjye.
None rero bana banjye simbabwira byinshi abanjye mudukomereho natwe tubakomeyeho, uyu munsi wa none mbahaye umugisha wanjye wa kibyeyi, Ku izina ry’Imana Data na Mwana na Roho Mutagatifu Amina.
Ibyo Umubyeyi atubwira ni kwa kuri kwambaye ubusa. Sekibi ni Balinga cyangwa Shitani niwe wigabije rubanda. Abazabimenya, bagashyira hamwe mumasengesho, bakayamagana, bagakurikira Abatubyara bo mw'Ijuru, bazabona intsinzi y'isezerano(Isaie 10:20-22)
abumva n bumve ! this is for real ! dusabirane ahubwo
O !God Forgive !,!


text:
Dukomeje kandi gushimira abatanga inama zinyuranye kuko zifasha ababa bazisabye ndetse n'abandi bafite ibibazo byenda gusa n'ibyabajijwe bakaboneraho bakahakura inama zibafasha kubivamo. Uyu munsi uwatwandikiye agisha inama yagize ati:
"Siniriwe nivuga amazina kubw'umutekano wanjye. Ndi umugabo ndubatse mfite abana 4. Nashatse umugore nsanzwe mfite abandi bana 2 tubana abizi neza, biza kuba ngombwa ko n'abo bana tubazana mu rugo tukabana. Twabanye imyaka 8 ntakibazo na kimwe mu mibanire yacu twananiwe gukemura na cyane ko kugeza ubu atazi kwahukana cyangwa gukubitwa nk'uko tubyumva hanze. Muri uyu mwaka wa 9 tubana yaje guhinduka nanjye bimbera urujijo. Byatangiye ansaba ko twabyara undi mwana mubwira ko ntabishaka kubera ko tubyaye 2 yaransanganye abandi bana 2 nkumva abana 4 bahagije.
Byatangiriye aho rero atangira yigira ntibindeba mu rugo, yava mu kazi nka mbiri n'igice z'ijoro (20:30) akavuga ngo agiye kureba umuturanyi, ibyo bikaba inshuro nyinshi mu cyumweru kandi yaza nka saa tanu z'ijoro (23:00) namubaza icyo yakoraga akanyuka inabi. Byaje kuba agahomamunwa ubwa yangaga ko dukora imibonano mpuzabitsina, akongeraho ko ntakimushimisha mu buriri. Ibi byatumye ntekereza ko yatangiye kunca inyuma. Mu byumweru bibiri bishize yatangiye kugaragarwaho ibimenyetso by'uko yaba atwite,abibwira n'abana ariko ababuza kubimbwira ngo kuko namubwiye ko naramuka asamye nzamuta.
Byaje kurangira ejo bundi ku Cyumweru tariki 30/07/2017 yasahuye urugo arangije arigendera none ntituzi irengero rye. Gusa amakuru mfite kugeza ubu ni uko inda atari iyanjye, ahubwo ari iy'umugabo basenganaga mu cyumba bikaba binashoboka ko ari we wamugiriye inama yo guta urugo akanarusahura. Mungire inama. Aramutse agarutse nzamwakire cyangwa nzamushyikirize polisi abazwe iby'ubujura yakoze? Ubu se ko injangwe yabaye inturo twongeye kubana ntiyazanyica? Ubu se abana be yataye bazongera kumufata, kumukunda no kumwubaha nka mama wabo ? Murakoze nizeye ko inama zanyu zizangirira umumaro."
Tubibutseko umuntu wese ushaka kugisha inama atwandikira kuri email yacu yabugenewe ari yo nkoreiki@gmail.com inkuru ye tukayitangaza kandi umwirondoro we tukawugira ibanga 100%. Ifoto twakoresheje yakuwe kuri Internet.


text:
ndagisha inama ndumukobwa wimyaka 22 umugabayihaye kunzanaho ubuhehesi ndamubwira ngo nzamushyikiriza umutekano arabwira ngontacyo byatanga none nararekeye kd afite umugore nabana 3mumbabarire mungire inama murakoze.
Uyu mugabo yakurikiranwaho ubusambanyi mu gihe gusa yabiregwa n’uwo bashakanye. Ahubwo nimwerure mubivuge ko iyi ari ya ruswa y’igitsina ihora iburirwa ibimenyetso. Uyu mukobwa yahanwa gute se kd ahubwo yarahohotewe ? Twibuke ko n’ubwo yujuje imyaka uyu wamusambanyije ni umuyobozi we.
Ntibazabigoronzore ngo bamuhanagureho icyaha iyo nkozi y’ibibi. Mu ruhango n’i Remera hari intera ndende. Ahubwo uwo mukobwa wenda yahanirwa kwemera gutanga ruswa usibye ko nabo baba babishaka. Umukobwa wa 19 ans agashyukwe kaba kamwiyiciye akabona umuzimiriza akazamuha n’amanota, cyane ko iyo kamwishe kuriya aba yiga adahari yumva mu maguru bicika.
Nirucibwa neza azafungwa ( umukobwa) kuko ntiyabeshya ko atari azi neza ko umugabo yubatse. Naho abagabo mubareke barongore abarenze umwe wenda bashira ipfa. Kd abagore n’abakobwa barenze abakenewe ... Yewe !
bajyebahanwa cyane
bajye bahanwa abobayobozi basambana kuko ntandangagaciro zintore baba bafite bajyebanakurwa kubuyobozi murakoze
Mumfashe kumva neza!
Iyo umuntu asambanije uwo afiteho ububasha cyane cyane nkuwo wari ukiga undi ari umuyobozi wee ngo ni uko afite 19ans ahanwa byoroshye gutyo? Ko numva kwiga ukuze bisobanura gushumurizwa abayozi?? Pour moi numva bidahagije pe! Umuntu wirirwa mu uniforme agasambanywa nuwirirwa muma costume na karuvate nigute ntabushukanyi bukomeye burimo no kwizezwa ibitangaza amanota meza nibindi..
Babirebane ubushishozi
abakeka ko Kagabo atakoze icyaha baribeshya nubwo yaba batarasambanye ariko yari afite tentative yabyo kdi mwibuke ko uwo ashuka amufite mushingano zo ku murera ahanwe rwose ntandangagaciro afite z’umuyobozi
Utarabikora namutere ibuye!! Iriya ni accident ntawe bitabaho
ahubwo mudukurikiranire iyo myanzuro izafatwa nurukiko niba icyaha kimuhama cyangwa ari umwere
Niba umukobwa yujuje imyaka y,ubukure uwareze ninde?Keretse niba ari umugore w’uwo mugabo wareze niho ikirego cyaba gifite ishingiro cg uwo mukobwa akamurega rape.
UBUSHINJA CYAHA NIKURIKIRANE ICYO KIBAZO VUBA MAZE UWO MUGABO ICYAHA NIKITAMUHAMA AFUNGURWE ASUBIRE MUKAZI KANDI NIKIMUHAMA AKANIRWE URUMUKWIYE
Ariko abafunze Bose muri iyi dossier baba baburanye? Inyito y’icyaha yaba ari iyihe?
mwiriwe neza, nashakaga kubaza uwanditse iyi nkuru, ese nubwo icyaha cyaba kimuhama cyangwa kitamuhama biremewe kugaragaza ucyekwaho icyaha mu ruhame icyaha kitaramuhama, ubu kitamuhamye ntiyakurega kumuharabika cg bikagire izindi ngaruka.
Murakoze
wowe se uvuze ko arengana ushingiye kuki??ibyo ni amarangamutima
Reka dutegereze gusa nuko muzasanga arengana, banguka mu Ruhango turagutegerejeeeee!
Reka dutegereze gusa nuko muzasanga arengana, banguka mu Ruhango turagutegerejeeeee!


text:
ISOMO RYA MBERE
Igitabo cya Mwene Siraki (Sir 3, 17-18.20.28.29)
17Mwana wanjye, ibyo ukora bijye birangwa n’ubwiyoroshye, bityo uzakundwa kurusha abagaba byinshi. 18Uko ugenda ukomera ujye urushaho kwicisha bugufi, maze uzagire ubutoni imbere y’Imana.20Koko rero Uhoraho ni We Nyir’ububasha, kandi ab’umutima wiyoroshya nibo bamuhesha ikuzo. 28Ingeso y’ubwirasi ntigira umuti, kuko urugemwe rubi rwayitoshyeho. 29Umutima w’umunyabwenge uzirikana umugani, kandi umunyabuhanga yifuza umutega amatwi.
ZABURI (Zab 68 (67), 4-5ac,6-7ab,10-11)
Inyik/ Hasingizwe Nyagasani
We ukuza ab’intamenyekana
Intungane nizihore mu byishimo,
Zitete imbere y’Imana
Zihamirize ubudahwema zinezerewe.
Nimuririmbire Imana, mucurange izina ryayo,
izina ryayo ni Uhoraho, nimumubyinire!
Ni umubyeyi umenya imfubyi, akanarenganura abapfakazi,
nguko uko Imana imeze mu ngoro yayo ntagatifu.
Abatagira kivurira Imana ibubakira urugo,
imfungwa ikazibohora, ikazisubiza umudendezo
Mana, wajyaga usesekaza imvura y’umurindi,
wabona inyarurembo zawe zarembye ukazisubiza imbaraga.
Indeka yawe babonyemo ikibanza,
ni wowe Mana wayibakebeye,
kubera ubuntu ugirira abakene.
ISOMO RYA KABIRI
Ibaruwa yandikiwe Abahebureyi (Heb 12,18-19.22-24a)
Bavandimwe, 18ntimwaje mugana ibintu bigaragara nk’umuriro uhinda cyangwa igicu kibuditse, umwijima cyangwa inkubi y’umuyaga, 19umworomo w’impanda cyangwa ijwi risakabaka, kuburyo abaryumvise basabye ngo be kongera kuryumva. 22Mwebweho mwaje mugana umusozi wa Siyoni n’Umurwa w’Imana Nzima, ari wo Yeruzalemu yo mu Ijuru, n’inteko itabarika y’abamalayika bakereye ibirori. 23Mwasanze ikoraniro ry’abavukambere banditswe mu ijuru, mwegera n’Imana Umucamanza wa bose n’intungane zageze ku ndunduro, 24mwegera kandi Yezu, We muhuza w’Isezerano rishya.
IBANGONDIRIMBO RIBANZIRIZA IVANJIRI (Lk 1,52-53)
Alleluya Alleluya
Hahirwa abatumiwe ku meza ya Nyagasani:
abashonje yabagwirije ibintu,
maze akuza ab’intamenyekana
Alleluya
IVANJILI
+ Luka (Lk 14,1a.7-14)
Muri icyo gihe, 1ku munsi w’isabato Yezu yinjira mu nzu y’umwe mu bafarizayi b’abanyacyubahiro kuhafungurira.7Amaze kwitegereza ukuntu abatumirwa bihutira gufata imyanya y’icyubahiro, abacira uyu mugani ati 8“Igihe bagutumiye mu bukwe ntukishyire mu mwanya wa mbere, hato mu batumiwe hataza ukurushije icyubahiro, 9maze uwabatumiye mwembi akavaho akubwira ati ʹmuvire mu mwanya΄; icyo gihe wakorwa n’isoni ukajya mu mwanya w’inyuma, kugira ngo uwagutumiye naza akubwire ati ʹmugenzi wanjye, igira imbere.΄ Icyo gihe uzagira icyubahiro imbere y’abandi batumirwa bose. 11Kuko uwikuza wese azacishwa bugufi, naho uwicisha bugufi akazakuzwa.”
12Arongera abwira uwamutumiye ati “Nugira abo utumira ku meza haba ku manywa cyangwa nimugoroba, ntugatumire incuti zawe cyangwa abavandimwe n’abo mufitanye isano, cyangwa abakize muturanye, kugira ngo nabo batazavaho bagutumira bakakwitura. 13Ahubwo nugira abo utumira ujye urarika abakene, ibirema, abacumbagira n’impumyi. 14Ubwo nibwo uzaba uhirwa kuko bo badafite ibyo bakwitura, maze ibyo uzabyiturwe ku munsi w’izuka ry’intungane.”


text:
1. Isomo rya mbere riratwereka Ezekiyeli utumwe k’umuryango utoroshye, umuryango ufite ijosi rishingaraye,wumva ko wihagije ko udakeneye Imana. Ezekiyeli azababazwa cyane n’uwo muryango utumva ngo ushimire Imana ibyiza yawugiriye ariko nanone ntibimubuza kuwubwira icyo Imana iwifuzaho wabishaka utabishaka.
Uyu muryango urashushanya uburyo natwe mu buzima bwacu bwa buri munsi hari aho dushobora kugera tukaba twakwiha gutera Imana umugongo, tukaba twarangazwa n’ibihita nyamara biyoyokana n’ibihe. Twabishaka tutabishaka Imana igeza Ijambo ryayo mu mitima yacu, ikatwibutsa ko ibyo dukora Atari byo kandi ko bitaduhesha agaciro. Icyiza ni ugukurikiza ineza Imana idushakaho inyuze mu mutima wacu kandi tukumva uwo idutumyeho.
2. Ubu buryo bwo kutakirwa umuhanuzi ahura nabwo bigatuma ashengurwa no kumva ari wenyine, nibwo na Yezu arimo mu Ivanjili y’iki cyumweru. Arigisha ariko ntibumva, arakangurira kurangamira ubuzima n’Ubutanga, ariko bo bakamunnyega bavuga bati “uriya ntitumuzi? Biriya se avuga arabikurahe?” Ahandi aravuga bakamutega amatwi, nyamara iwabo i Nazareti nta kindi bakora kitari ukumunnyega. Amagambo ye ni amagambo ataha k’umutima kandi akaba yifitemo ubuzima, ariko ab’iwabo ntibayaha agaciro ahubwo baratinda ku bintu bisanzwe, ku bintu batari bakwiye gusimbuza Imana ibarimo rwagati. Kuba ari umubaji, akaba afite bene wabo badakomeye mu bintu by’isi, kuba afite umubyeyi we Mariya babona ko asanzwe, biratuma bumva ko Yezu atababwira Ijambo ritanga ubuzima, ntibemera ko yababera Imana.
3. Nguko uko natwe tugera ubwo tudaha agaciro umuntu ngo ni uko asa atya, ngo ni uko avuka aha n’aha. Iyi ngeso ishobora guta ruhabo utayitaje kuko umuntu ntabwo agomba guhabwa agaciro bitewe n’uko yavutse, n’aho yavukiye, ahubwo agomba guhabwa agaciro kuko ari umuntu Imana ikunda, yiremeye kandi ikamwihera impano uko yo yabigennye. Muntu akwiye kubahwa aho ava akagera, agomba guhabwa agaciro kuko atari muntu wakamuhaye ahubwo yagahawe n’Imana yamwiremeye.
4. Ivanjili yakomeje itwereka ko imbere y’ubu buryo abanya Nazareti bene wabo bamwakiriye, Yezu aragaragaza ko ari umuntu rwose: “yatangazwaga no kutemera kwabo”. Birababaza kutakirwa, birababaza kubwira umuntu ukabona afunze umutwe, ukabona ntashaka namba guhindura imyumvire n’imikorere kandi ubona ahinduye byamugirira akamaro. Yezu arababazwa na bene wabo batifuza ko nabo Imana yabasura nk’abandi, arababazwa n’uko batabona ko Imana ishobora kunyura k’umuntu witwa ko asanzwe.
Yezu aragaragaza kandi ako gahinda agira ati “Nta handi umuhanuzi asuzugurwa uretse mu gihugu cye, muri bene wabo no mu rugo iwabo.” Yezu, nk’abandi bahanuzi, na We atereranywe na bene wabo. Ni aha mbere Yezu yemeye kudakorera ibitangaza, ni aha mbere Yezu yemeye guceceka. Ni ibigaragaza ko Yezu nta we ahatira kumwumva cyangwa se kumukiza, biterwa n’uburyo tumwakiriye. Nta gahato adushyiraho ahubwo atureshyeshya urukundo rwe gusa.
P. Jean Damascène MUGIRANEZA


text:
Koreya y’amajyaruguru: Nubwo hashize imyaka 70 abakiristo batotezwa ariko Itorero rikomeza kwiyongera
Hashize imyaka 70 abakirisito muri Koreya y’Amajyaruguru batotezwa mu buryo bukomeye ariko ntabwo bibuza umurimo w’Imana gukomeza kwaguka muri iki gihugu.
Amateka agaragaza ko Koreya mu mwaka w’1884 ari bwo imiryango y’ivugabutumwa yafunguye muri iki gihugu, bitewe n’umu misiyoneri w’umunyamerika witwa Horace Allen yari afashije umuvandimwe w’umwamikazi w’iki gihugu wari urwaye akamuvura agakira.
Kuva icyo gihe abamisiyoneri benshi batangiye kuza kuvuga ubutumwa bwiza bwa Yesu Kristo muri icyo gihugu, bahita batangiza amashuri 293 na za kaminuza 43.
Ibi byatumye ivugabutumwa ryaguka muri iki gihugu cyane cyane mu murwa mukuru Pyong-Yang batangira kuwita Yerusaremu y’Iburasirazuba.
Ariko guhera mu mwaka w’1945 abakirisito batangiye kurenganwa amashyirahamwe ya gikirisito atangira gufatwa nk’arwanya ubutegetsi, guverinoma ishaka kurimbura icyitwa ubukirisito mu gihugu cyose abakirisito batangira gutotezwa bigeraho mu mwaka wa 1970 guverinoma yatangaje ko nta mukirisito usigaye muri iki gihugu.
Mu umwaka w’1995 Koreya y’Amajyaruguru yongeye kwemerera imiryango 480 ituruka hanze y’iguhugu kuza gukorera mu gihugu harimo imiryango 70 ya gikirisito. Byatumye ivugabutumwa ryongera gukomeza kuko abakozi bayo batangije ivugabutumwa mu migi 23 muri 27 igize imigi ya Koreya y’Amajyaruguru.
Guverinoma ya Koreya y’Amajyaruguru yatangiye kugabanya itotezwa kubera iyi miryango ya gikirisito kuko yagiraga uruhare mu gufasha abafite ibibazo bitandukanye mu mibereho yabo ya buri munsi.
Kuri ubu gusenga kwemewe n’ugusenga gukorwa n’abayobozi b’iki gihugu, hashize imyaka 14 Koreya y’Amajyaruguru iza kumwanya wa mbere ku isi mu kurenganya abakirisito.
Raporo yashyizwe ahagaragara mu kwezi gushize n’umuryango Christian Solidarity Worldwide ugaragaza ko abakirisito benshi bakorerwa iyica rubozo.
ariko nubwo bimeze gutyo akarengane gakomeza kwiyongera Abakirisito bakomeza kwiyongera ndetse abakirisito bikabatera kurushaho kunga ubumwe no kwiyongera nkuko iri yaporo ibigaragaza.
Tuyishime Malachie